text:
Teena Fa’amasinoga Apili le talosaga Fagaima Milovale
Ua faailoa i se faaiuga mai le vaega o le Faamasinoga Apili a le Faamasinoga Maualuga, lo latou teena le o se talosaga na faaulu e Fagaima Milovale, ina ia toe iloilo e le faamasinoga lana faaiuga ua maea ona tu’uina mai, ona o le fanua lea na mafua ai le faamasinoga ma tuuina mai ai loa le faaiuga a le Faamasinoga o Fanua ma Suafa i le 2009.
I se faaiuga na tuuina mai e le Faamasinoga Apili na taua ai e faapea, i le maea ai ona o latou iloiloina o mau uma o lenei mataupu, faapea ai faafinauga mai loia o itu o lenei mataupu, na tuuina mai ai loa e alii faamasino la latou faaiuga e uiga i lenei mataupu.
E le gata na teena le talosaga e toe iloilo ai le faaiuga, ae sa teena foi le talosaga a Fagaima ina ia faaleaoga le avea o le alii loia sili lagolago ia Vincent Kruse ma loia e tula’i mo le malo i lenei mataupu, ona o le tama o lea alii o le faamasino sili lea, o ia fo’i lea ma isi faamasino na tuuina mai le faaiuga lea ua mafua ai lana talosaga.
O le masina o Iulai 2009 na tuuina mai ai le faaiuga a le faamasinoga o Fanua ma Suafa, ma le lagolagoina ai le faafinauga na tuuina atu e Fagaima, e uiga lea i le tuuina atu o ona fanua faaleaganuu i le malo.
I le tuuina mai o lea faaiuga a le faamasinoga o fanua ma suafa, na faila ai loa e le loia a Fagaima o Charles Alailima se talosaga i le 2010 e talosagaina ai le faamasinoga ina ia toe iloilo lana faaiuga ua maea ona tuuina mai, peitai o lea talosaga na teena e le Vaega Faamasino o le Faamasinoga Maualuga, lea foi sa aofia ai ma le faamasino sili ia Kruse.
Na vave ona faila e le itu tetee sa latou faatuiese i le faaiuga a le malo, e tofia ai le alii loia sili lagolago o Kruse e avea ma loia a le malo i lenei mataupu, ona e talitonu le itu tete’e, e ono i ai ni fete’enaiga i lea faaiuga, ona o le tama o le alii loia lea sa nofo i le nofoa mo le faamasinoina o lenei mataupu, atoa ai ma le faaiuga e pei ona tuuina mai.
Na taua e Alailima i le iloiloga lea na fofogaina i le vaiaso nei e faapea, o le filifilia o Kruse e avea ma sui o le malo i le mataupu lenei, o se tulaga na faateia tele ai le susuga Fagaima, aemaise ai foi, o le filifilia o ia na faia lea i se taimi faanatinati, ae o ia foi o le atalii o le faamasino sili sa faia le faaiuga.
O alii faamasino na nofoia le faamasinoga apili e aofia ai Lyle L. Richmond, John Ward II, Elvis P. Patea ma afioga i alii faamasino lagolago ia Faamausili Pomele ma Suapaia Pereira.
Saunoa Ward ma ia fesiligia le alii loia ia Alailima pe o a mafuaaga e mafai ai ona le avea le alii loia o Kruse ma sui o le malo i le mataupu lea ua i luma o le faamasinoga.
“Na filifilia ma talia o ia (Kruse) e avea ma loia e pei foi o oe,” o le saunoaga lea a Ward ia Alailima. Na finau Alailima e faapea, e mafai ona alu ese Kruse mai lona tauaveina o le mataupu lea, ae tofia i ai se isi loia sili lagolago e fai ma sui o le malo, peitai na saunoa Ward, e le toatele loia e mafai ona o latou tauaveina mataupu nei.
Ae na taua e Alailima e faapea, o le toa 9 ai lea o loia ua latou tauaveina lenei mataupu talu ona amata mai i le amataga, ae afai e avea le alii loia lea ma loia a le malo i le mataupu lenei, e tasi lava le tagata e lava lona iloa i lenei mataupu, e na o le loia na tusia le talosaga apili, ae o le tofia o le alii loia lea i le minute mulimuli o se tulaga e tete’e i ai lana itu.
Na fesiligia e le alii faamasino ia Patea le susuga Alailima ina ia faailoa atu nisi o aafiaga ma feteenaiga e mafua ai ona le talafeagai le avea o Kruse ma loia mo le malo, ae na tali le alii loia e faapea, e i ai feteenaiga i le avea ai o Kruse ma loia mo le malo, ona o lona tama o le alii faamasino sili, ma e ono le mafai ai ona faia se faaiuga i auala faaleaiga ona o le fesootaiga o le alii loia ma lona tama.
Ae na taua finau le alii loia ia Kruse e faapea, e leai se mataupu o tuuina atu e le itu tetee e lagolagoina ai la latou mau ina ia faaleaoga le avea o ia ma loia mo le itu a le malo.
Na taua foi e le alii loia e faapea, e ui o lea ua finau mai le itu tetee e i ai le sootaga a ia ma le faamasino sili, ona o lona tama, peitai e le o mafai e le itu tetee ona tuuina atu ni mau e lagolagoina ai le ono i ai o se feteenaiga e tulai mai i le va o ia ma lona tama, le faamasino sili.
Fai mai le alii loia ia Kruse, afai e o ese faamasino ae aami ni faamasino mai fafo latou te iloiloina lenei mataupu, o le a toe faaopoopo atili ai ma le isi taimi umi e faatalitali ai.
I le faaiuga o lea iloiloga, na taua ai e alii faamasino lo latou le mauaina o se mafuaaga e ala ai ona aveese Kruse mai le avea ma loia mo le malo i lenei mataupu.
faaliliu Ausage Fausia
Read the English language version of this story in more headlines or local news sections.
THE NEW COMMENTS PROCESS
To make comments, you will need to register. You can register under your real name or use a 'screen' name. This way, people will be able to follow comments and make comments back and forth to each other. If you choose to use a 'screen name' no one will know your true identity. In either case, no email addresses will be available to anyone. It is an automated process. If you have questions, email: webmaster@samoanews.com
You currently are not logged in, please LOGIN to post comments.


c: text/html

text:
Se'i tatou mafaufau i le tala faata'oto o le Aute ma le Talo:
Ua toulu mai le Aute, ua pau i tafatafa o le Talo. Ona faapea lea a le Aute, Ta 'ino'ino i lenei mea eleelea. Ua tali atu ai le Talo, E moni, ua matagofie oe ; a e mavaegofie lou matagofie, e le aulia le aso taeao. E leai foi sou aoga, na ona teu ai tino o tagata. A o a'u nei e aoga e malosi ai tino o tagata.
Ona tuu maia lea e Misi Palate le faatatau:
O le Aute, o le lotu sese lea, e teuteu ia matagofie, a e leai sona aoga. O le Talo, o le lotu moni lea, e maoona ai ma ola ai tagata i le ola e faavavau.
Sa faapea ona fetalai Iesu Keriso, "Pe a e tatalo, aua ne'i e pei o tagata pepelo, auā ua latou fia tutū ma tatalo i sunako ma fetaulaigāala, ina ia iloa i latou e tagata. E moni, ou te fai atu ia te outou, ua maua e i latou lo latou taui.
"A o oe, pe a e tatalo, ina ulu atu ia i lou afeafe, ma pupuni lona puipui, i le e tatalo ai i lou Tamā o i le mea lilo; o lou Tamā foi o lē silasila i le mea lilo, na te avatu faaaliali se taui ia te oe.
"A outou tatalo, aua ne'i tāutu i a outou upu, e pei o nuu ese; auā fa tei latou, o le tele o a latou upu e talia ai i latou.
"O lenei, aua ne'i outou faapei o i latou; auā ua silafia e lo outou Tamā mea ua outou matitiva ai, a o lei ole atu outou ia te ia." (Mataio 6:5-9)
Ou te iloa e talia e le Atua a tatou lotu--po o tatalo--moni uma. Ua ou iloa le faataunuuga o lenei mata'upu i lo'u lava olaga, o lea, ou te viia ai le suafa o le Alii.

robotstxt: allowed

filter: keep


text:
Tala o Faamasinoga
SOLOFUA MOLIAGA NA TUUAIA AI NI TAMAITAI SE TOAFA
Ua solofua e le Fa’amasinoga Fa’aitumalo moli’aga sa tu’ua’ia ai e le malo ni tama’ita’i se to’afa mai Fatumafuti, ona o le fa’alavelave lea na tula’i mai i le Aso Fa’afetai na te’a nei, i lo latou fa’ao’olima i se tamaitai na ta’ele ma ni isi o lona aiga i Fatumafuti lava.
O i latou e to’afa e aofia ai Serrah Mauga, Evelyn Mauga, Le’alai Mauga ma Simaima Mila na tuuaia uma i le fa’ao’olima i le tulaga muamua, atoa ai ma le fa’atupu vevesi i nofoaga faitele, peita’i ina ua mae’a ona iloilo e loia a i latou nei e toafa faamaumauga uma e uiga i lenei mataupu, atoa ai ma se ata video na mafai ona pu’eina e se tagata i le taimi na tulai mai ai lenei faalavelave, na tu’uina atu ai loa se talosaga i luma o le fa’amasinoga ina ia solofua ai moliaga fa’asaga ia te i latou nei.
Na taua e le tamaitai loia fautua o Leslie Cardin lea na tulai mo le isi o i latou sa tuuaia, o se tasi o mafuaaga ua ala ai ona solofua moliaga mamafa nei, ua fai lava si mamafa o moliaga na faia faasaga ia i latou nei.
MIKAELE AULAUMEA
O le alii e 20 tausaga le matua lea na ta’usala e le fa’amasinoga i le moli’aga o le gaoi, na tatala i tua i le vaiaso na te’a nei ina ua manatu le fa’amasinoga maualuga, o le a taofi lona tuliga o le 28 masina i le to’ese, o se tasi lea o tu’utu’uga o lana fa’anofova’ava’aia e 7 tausaga, ae ua lava masina e 9 lea ua maea ona ia tuli e fai ma ona fa’asalaga.
O le alii o Mikaele Aulaumea na tu’ua’ia e le malo i moli’aga e fa e aofia ai moliaga e lua o le gaoi, atoa ai ma moliaga e lua o le talepe fale, ae i se maliliega sa ia sainia ma le malo i le aso 16 Novema, na ia tali ioe ai i le moliaga e tasi o le gaoi ae solofua e le malo isi moliaga e tolu na totoe ai.
Na fa’ato’ese Aulaumea i le faamasinoga, ma ia talosagaina se avanoa e toe foi atu ai i lona aiga e mafuta ma ona matua. Sa ia faatoese foi i aiga e ana ia faleoloa e lua ia sa latou osofaia i Leone, ina ia faamagalo o ia.
Na malilie loia e lua ina ia aua nei toe tuuina atu e le faamasinoga se isi faasalaga faafalepuipui ia Aulaumea, ae ua lava le 9 masina lea ua maea ona ia tuliina e fai ma ona faasalaga i lenei mataupu.
Na taua e le loia a lenei alii o Ruth Risch-Fuatagavi, afai e toe tuu atu e le faamasinoga se isi faasalaga faafalepuipui i lenei alii talavou, o le a atili ai ona avea o ia ma tagata solitulafono, ae afai e tuuina atu o ia e faanofovaavaaia, o le a mafai ona ia aoaoina nisi lesona taua mo lona olaga.
Saunoa le alii faamasino sili lagolago ia Lyle L. Richmond, o se tasi o itu o loo tuu fesili ai le faamasinoga, pe aisea na le molia ai e le malo alii laiti e toalua ia na mafua ai le solitulafono ua molia ai Aulaumea.
Na faamatala e le ua molia i le faamasinoga e faapea, o ia sa ‘ona i le po na tupu ai le faalavelave, ae na te’i ina ua o atu ni alii laiti se toalua ma tauanau o ia latou te o e talepe le fale falaoa o Pritchard’s Bakery ma le faleoloa o Christopher.
Na tautino Aulaumea o ia na talepeina le faitotoa o le fale falaoa o Pritchard ma ia gaoia mai ai ni oloa i totonu e aofia ai pepa sikaleti, ofu ma pia lea e silia ma le $100 le tau aofai, ae o alii laiti e toalua na latou o na talepeina le faleoloa o Christopher, ae o ia sa tu i fafo e vaai ni tagata e o atu.
Ao faanofovaavaaia ai Aulaumea, ua faasa e le faamasinoga ona ia toe tagofia le ava malosi, pe na te toe soliina foi se tulafono, a ia auai i ni aoaoga faa faufautua e fesoasoani ai i le faafitauli o le tagofia o le ava malosi, o le a mafai foi ona suesueina e le ofisa faanofovaavaaia poo ni leoleo lona tino ma ana mea totino, ina ia iloa ai na te le o toe tagofia le ava malosi ma fualaau oona.


text:
Timata le Upega Fagota - Fanau Umia Tipiloma
Avanoa Matagofie Ofoina mo Fanau A’oga i Hawaii e A’oga - Remington College
Pe afai ua mae’a amataina a’oa’oga i le Kolisi, ae ua toe poloka ona ua le lava le fa’asoa o le tupe, va’ai le au faufautua i le Polokalama a le Remington College i latou Ofisa i Fagatogo, Samoa Sports Building.
Ua latou fa’ailoa mai, e i ai avanoa ma nisi o fa’ai’uga e mafai ona e faia, ae o lo’o e aga atu i a’oa’oina fa’apitoa oe i lau kosi sa tau’avea i le tatou Kolisi Tu’ufa’atasi, peita’i, e le’i mae’a.
O avanoa na o lo’o poloka ai le taumafai o le isi vaega to’atele o le fanau a’oga a Amerika Samoa i le taimi nei, ma ua avea ma avanoa e tausailia ai loa se galuega, ae o lo’o i ai pea lou fa’amoemoe e fia fa’aauau ia maua lou fa’ailoga AA mai le Kolisi.
O le polokalama ua fa’ataoto mai e le Remington College i Fagatogo, ua avea ma se isi auala e mafai ai ona tausaili atu fanau a’oga ua pasi A’oga Maualuluga, ma ua umia fo’i latou fa’ailoga Tipiloma, i fafo i Hawaii mo le 18 masina e a’o’oga, saili galuega e galulue ai ma a’o’oga, ma maua ai fo’i se isi va’aiga lautele i o latou olaga tausaili manuia i le lumana’i.
Pe afai e mae’a le 18 masina o le a ulufale ai i lea polokalama, e mafai ona maua le avanoa e faigaluega ai le tamaititi ae le toe tau fo’i mai i Samoa.
O tapenaga mo le fanau, e ao ina faia e lona aiga lona pasese, e so’otaga ai lagona o le fanau ma lona aiga taumafai o i ai. Ia le motusia ai lona lagona e ao ina tausaili i lona mafai e gata ai, ia le fa’atalale ai i lea avanoa taua ua ia maua. O le nofoaga e nofo ai i Hawaii e mafai ona alaala i sona aiga lava, po’o se tasi ua maua’a le fa’atuatuaga o lona aiga, e va’aia lelei o ia ma a’oga, pe a’oga fo’i ma faigaluega pe a mafai ona ia faia mea e lua.
O le avanoa e faigaluega ai ma a’oga le tamaititi i lea polokalama, e fesoasoani lava le taupulega a le Remington College e sailia mo le fanau o aofia i le latou li’o. Peita’i, e tatau ona fa’ailoa e le tamaititi a’oga, o lo’o gafatia e ia ona tau’avea mea e lua i le taimi e tasi.
O tupe e totogia ai lana a’oga, ua fa’aaogaina ai lana Financial Aid i lea tulaga, ae afai o le tamaititi ua mae’a a’e i le Kolisi Tu’ufaatasi, ua le maua se isi vaega tupe i le taimi nei, e mafai ona talosaga mo se nogatupe e sailia fa’atasi e le taupulega a le Remington College ma le sui, ina ia fa’aauau ai ana a’oaoga mo sona fa’ailoga AA i lana kosi o filifili e tau’avea.
Ua i ai le lisi o kosi eseese ua mafai ona tauavea e le fanau, e ao ina e filifili i kosi ua fa’atulaga mai e le Polokalama, ma e leai se mea e popole ai, o lo’o aofia uma lava kosi i le tatou kolisi, i kosi ua lisia mai e le Remington College.
Mai fa’amaumauga ua mae’a fa’ailoa mai e le Remington College, ua iloga ai, e to’a 15 sui o lo ua toe soso’o nei a latou a’oa’oga i Hawaii sa latou auina atu i le tausaga ua te’a, ma o lo’o tumau i le lelei o latou maka, faigaluega ma a’o’oga, ma ua fiafia e fa’ailoa mai pea i matua, o lo’o manuia mea uma i aiga o nonofo ma tausaili le atamai i Honolulu


text:
(w/ banner) Tala o Faamasinoga
KEIANA TALAESE
O le Aso Faraile o le vaiaso nei lea ua toe tolopo i ai e le Faamasinoga Maualuga le mataupu a le tamaitai o Keiana Talaese ma le tuutuuga, afai e o’o atu i le aso lea ae le’i mautu lava se maliliega e faaiu ai lenei mataupu, o le a faatulaga loa e le faamasinoga le aso e faataunuu ai le faamasinoga autu.
E lua mataupu eseese o lo o tuuaia ai e le malo le tamaitai talavou o Talaese, ona o se faalavelave na tulai mai i le faaiuga o le masina o Fepuari na te’a nei, ina ua taofia o ia ona o tuuaiga i lona umia lea o ni vaega o le laau faasaina o le mariuana, peitai ina ua taofia o ia i lalo o le vaaiga a leoleo, sa sola ese mai i leoleo peitai na mafai ona toe maua o ia e leoleo.
O lo o tuuaia e le malo Talaese i le moliaga o lona umia faasolitulafono o vaega o mariuana, atoa ai ma le sola ese mai lea ao i lalo o le vaavaaiga a leoleo, ae o le taeao ananafi na toe valaauina ai lenei mataupu i luma o le faamasinoga maualuga, ona o se talosaga a le malo i le faamasinoga, i se avanoa e mafai ai ona tuu faatasi mataupu e lua ina ia avea ma mataupu e tasi, ma faigofie ai loa ona tau tuu faatasi se maliliega e faai’u ai lenei mataupu.
Na talia e le faamasinoga le talosaga ina ia toe tolopo le mataupu a Talaese ma le tuutuuga, afai e oo atu i le aso Faraile e le’i taunuu lava i se faaiuga lenei mataupu, o le a faatulaga loa le aso e faia ai le faamasinoga autu.
O Talaese o lo o tuuaia faatasi ma ni alii se toalua, o i laua ia e aofia ai Vaoeli Lafoia ma Hefa Vahe, ina ua agai atu leoleo e faato’a filemu se vevesi na tulai mai i le uafu o Vaa Faila i le masina o Fepuari, ae maua ai ma fualaau faasaina ia te i latou.
O lo o taofia pea i le toese i Tafuna Talaese ina ua le mafai ona totogi le tupe na faatulaga e tatala ai o ia, e faatali ai lana iloiloga i le aso Faraile nei.
O le alii loia ia Cabel Poag o loo tulai mo le malo, ae o le alii loia ia Mike White o loo tulai mo Talaese.
AARON WISDOM
Ua talia e le faamasinoga maualuga le talosaga na faaulu e le malo, ina ia toe tolopo mo le 30 aso le iloiloga na faatulaga i le taeao ananafi a le alii o Aaron Wisdom, e faatali ai le taunuu mai o le faaiuga o suega ua maea ona auina atu i fafo, e suesueina ai vaega o fualaau faasaina ia o loo tuuaia sa maua i lenei alii, pe o ni fualaau faasaina moni ia mea pe leai foi.
O Wisdom o loo tuuaia i lona umia faasolitulafono o ni vaega o mariuana, umia o se fana e le’i lesitalaina, atoa ai ma lona umia faasolitulafono o ni pulufana.
O ia tu’uaiga na afua mai ina ua maua e alii o le Ofisa o Tiute vaega e pei ona taua i totonu o se container sa siaki i luga o le uafu, lea na aumai i lalo o le igoa o le ua molia.
O loo tumau pea poloaiga o loo tatala ai le ua molia i tua e faatali ai le isi ana iloiloga, lea ua faatulaga e faia leai le aso 30 Me.


text:
O le a fesoasoani le faatuatua ia i tatou ina ia feaei saogalemu i le ala o le talalelei, manumalo i luitau uma o le olaga faaletino, ma toe foi atu i le afioaga mamalu o lo tatou Tama Faalelagi.
E lei mamao atu ona sopo le toatele o i matou mai le auaiga o Nash i le tumutumu o Huayna Picchu, o se mauga maualuga e latalata i nofoaga na faaleagaina o tagata Inca o Machu Picchu i atumauga o Peru. E matuai maualuga lava le a’ega ma e i ai ni vaaiga mata’ina ma e tifato. O le mea e faanoanoa ai, o nisi o tagata sopo na maumau o latou soifua ina ua pauu mai lena auala vaiti ma tifato. O le aloese mai ai i lena mala, ua fausia ai ni maea malolosi e faapipii i papa i autafa o le mauga o Huayna Picchu. Sa matou pipiimau i na maea ao matou feaei, ma sa taitaiina atu saogalemu i matou ina ia taunuu i le tumutumu, lea e ofoofogia ai le vaaiga!
Faapei o le auala i Huayna Picchu, o la tatou malaga faaletino o se feaeiga tifato ma faigata, lea e manaomia ai le fesoasoani a lo tatou Tama Faalelagi ina ia taunuu atu ai ma le manuia. O lenei mafuaaga, ua Ia faatulagaina ai ni mataupu faavae ma ni sauniga o le talalelei e aumaia ai i tatou i le Faaola faapea ma Lona mana faaola.1 O le vaega muamua o na mataupu faavae, o le faatuatua i le Alii o Iesu Keriso,2 faapei foi o na maea i Huayna Picchu: afai e malolosi ma mau le faapipiiina i “papa o lo tatou Faaola,”3 o le a fesoasoani le faatuatua ia i tatou ina ia feaei saogalemu i le ala o le talalelei, manumalo i luitau uma o le olaga faaletino,4 ma toe foi atu i le afioaga mamalu o lo tatou Tama Faalelagi. O le faatuatua e faataunuu ai mea uma.5
O le faatuatua o se mataupu faavae o le faatinoga ma le malosi.6 E le “o le le maua lea o se malamalama atoatoa i mea; o lea afai ua ia [i tatou] le faatuatua ua [tatou] faamoemoe mo mea e le vaaia, a e moni.”7 O se faamautinoaga8 o le Agaga e maua i lo tatou aoaoina lea e tuleia i tatou e faatino9 e mulimuli ai i le faataitaiga a le Faaola ma tausia ma le agaga tatalo Ana poloaiga, e oo lava i taimi o le ositaulaga ma tofotofoga.10 O le faatuatua e aumaia i tatou i le mana o le Alii, lea—faatasi ai ma isi mea—ua faaalia e ala i le faamoemoe o le a oo mai mea lelei,11 o vavega ia na faamaonia lo tatou faatuatua,12 ma le puipuiga faalelagi i mea tau faaleagaga ma faaletino.13
O le olaga o Ann Rowley, se tamaitai paionia i le vaitaimi o le popofou o le Ekalesia, o loo faaalia ai le auala na faatino ai le faatuatua e aafia ai o tatou olaga mo le lelei. O Tuafafine Rowley, o se tina ua oti lana tane mai Egelani, sa faatinoina lona faatuatua e tali atu i le valaau a le perofeta e faapotopoto i Siona. O ia o se tasi o le vaega o le aumalaga a taavaletosolima a Willie lea na pagatia i poloka aisa mafiafia i le auala i le tautoulu o le 1856. I le taimi o le faigamalaga sa latou oo ai i se tulaga ua matuai fiaaai lava lana fanau e toafitu. Sa ia tusia: “Na ou mafatia lava i lou vaai atu i lau fanau ua matelaina i le fiaaai. … Ua lata mai le po ma ua leai ma se meaai mo le po. Sa ou talosagaina le fesoasoani a le Atua e pei o lau mea masani. Sa ou tootuli i ou tulivae, ma manatuaina ia masi malo e lua lea … na totoe mai le malaga mai le vasa. E le lapopoa, ma e matuai malo lava e le mafai ona gagau. E mautinoa lava, e le lava lea e fafaga ai ni tagata se toa 8, peitai o falaoa e 5 ma ia e 2 e lei lava foi e fafaga ai ni tagata se toa 5,000, ae o se vavega, na mafai ai e Iesu. O le mea lea, o le fesoasoani a le Atua, e mafai ai soo se mea. Sa ou mauaina ia masi ma tuu i totonu o se ulo Uamea ma tuu i ai vai ma talosagaina le faamanuiaga a le Atua. Ona tapuni lea o le ulo ma tuu i luga o le afi. Ina ua ou aveesea le tapuni i sina taimi mulimuli ane, sa ou vaaia ai ua faatumulia le ulo i meaai. Sa matou tootutuli faatasi ma lou aiga ma faafetai i le Atua mo lona agalelei. Na lava meaai mo lou aiga i lena po.”14
Na ola Ann Rowley i le talalelei i se osigataulaga patino maoae, sa ia manaomia le fesoasoani, ma na ia talosagaina e ala atu i le tatalo. Ona o lona faatuatua, sa faatumulia ai o ia i le faamoemoe ma sa saunia faavavega meaai mo lona aiga. Na faamanuiaina o ia e le Alii i se tomai taua e faavavau e onosaia ai “i le faatuatua e oo i le iuga.”15 E ui i se lumanai le mautinoa, ae na te lei fia iloa pe faapefea ona ia fafagaina lana fanau i le aso e sosoo ai; nai lo lena, sa ia “faatalitali ma le onosai i le Alii”16 ma fetaomi atu i luma ma le faamoemoe—e pei lava foi ona faaalia mai e le viiga matagofie:
E mafai foi ona tatou faatinoina lena ituaiga faatuatua i le Alii, talitonu ma faalagolago atu ma o le a faamanuiaina i tatou e lo tatou Atua18 agalelei ma faamaoni i Lona mana faavavega ua talafeagai ma o tatou tulaga, e tusa ai ma Lona taimi. Pe a tatou faia faapea, o le a tatou vaaia le faaali mai o le aao o le Atua i o tatou olaga.
Ua poloaiina i tatou e le Alii ina ia “[ave] le talita o le faatuatua lea o le a mafai ai ona outou tineia o ufanafana mu uma a le ua amioleaga.”19 O le a faaaoga e Satani ni mea e pei o le masalosalo, fefe, po o le agasala e faaosooso ai i tatou ina ia tuuesea le faatuatua ma aveesea ai le puipuiga lea o loo ofoina mai. Sei o tatou sailiilia faapuupuu taitasi nei luitau o le faatuatua ina ia mafai ai ona tatou iloa ma aua ai nei o tatou gauai atu i faaosoosoga a le tiapolo.20
Muamua, o le le talitonu i le Alii po o Lana talalelei o le a mafua ai ona tatou tetee i le Agaga o le Atua.21 O le tali a le Alii mo le masalosalo e faigofie lava. E pei ona folafola mai e le Tupu o Peniamina, “Ia talitonu i le Atua; ia talitonu o loo soifua o ia, ma o ia na foafoaina mea uma, i le lagi ma le lalolagi; ia talitonu ua ia te ia le poto uma, ma le mana uma, i le lagi ma le lalolagi; ia talitonu e le mafai e le tagata ona malamalama i mea uma e mafai ona malamalama i ai le Alii.”22
Afai ua e iloa ua maluelue lou faatuatua, ona o le le talitonu po o le masalosalo, ia manatua na oo lava i Aposetolo anamua na latou aioi atu i le Alii ina ia “faatuputeleina lo latou faatuatua”.23 Tuu i lou mafaufau o le faatuatua ma le mautinoa o ni soa e manaomia, mafaufau i ni mea faatusatusa nei: o le faatuatua ma le mautinoa e pei o apaau e lua o se vaalele. E manaomia uma le lua e faaauau ai le faigamalaga. Afai, o lau vaaiga, e foliga mai e feteenai le mautinoa ma le faatuatua, taofi ma ia manatua o la tatou vaaiga e matua tapulaa lava pe a faatusa i le Alii.24 Au nei faaleaogaina le faatuatua aua e pei lava foi o le toese mai o se apaau mai le vaalele i se faigamalaga. Nai lo lena, faafailele sina vaega o le faatuatua ma tuu atu i le faamoemoe lea e sau mai ai e fai ma taula i lou agaga—faapea ma lou mautinoa.25 O le mafuaaga lea ua poloaiina ai i tatou ina ia “saili i le aoaoina … e ala i le suesue ma le faatuatua foi.”26 Ia manatua, o le faatuatua e muai oo mai ai vavega ma e le maua ai ni o tatou faamatalaga faavavave e uiga i o tatou aafiaga, e pei o le mauaina o se ulo ua tumu i meaai mai nai masi laiti e lua po o le tumau ai pea i le faatuatua i soo se tulaga faigata e oo i ai.27
Lua, o le fefe e aveesea ma faavaivaia le faatuatua i le Faaola. Sa vaai atu le Aposetolo o Peteru i le Alii i se tasi po matagia ao savali i luga o le vai—pe ana ia le tepa ma ia “vaai i le matagi ua tetele [ma ua] fefe ai”—ma afua ai ona goto i le sami sousou.28 Na mafai lava ona faaauau pea lana savali pe ana ia le fefe! Peitai nai lo le tatou taulai atu i ai ma fefefe i le tetele o le matagi ma galu i o tatou olaga, ua valaau mai le Alii ia i tatou ina ia “vaai mai ia te a’u i mafaufauga uma; aua le masalosalo, aua le fefefe.”29
Tolu, o le agasala e faaitiitia le i ai o le Agaga i o tatou olaga, ma pe a aunoa ma le Agaga Paia, o le a tatou le maua le malosi faaleagaga e taofimau ai ma faatino le faatuatua. E sili lava le faatino o lo tatou faatuatua ina ia “aua le pai atu i le meaalofa leaga, po o le mea ua le mama”30 ma ia “outou filiga [i le] tausiga o a’u poloaiga uma, ne’i… vaivai ai lo outou faatuatua, ma manumalo ai o outou faatuatua ai o outou fili ia te outou.”31 Afai o le agasala ua pisipisia ai lou olaga ou te valaaulia oe ina ia faaaoga le “faatuatua e salamo ai,”32 ma o le a faamamaina ma faamaloloina lou olaga e le Faaola e ala i le Togiola.
Uso e ma Tuafafine, o le a faataunuuina e le Alii, e tusa ai ma lo tatou faatuatua, Ana folafolaga ma galue faatasi ma i tatou e foia soo se luitau e feagai ma i tatou.33 Na Ia faia mo Ann Rowley ma na faia foi mo Lona nuu i atunuu uma ma i soo se vaitausaga ma augatupulaga. Ona o Ia o se “Atua o vavega” ma e “le feliuai o ia,” Na te faamanuia i tatou taitoatasi ma le faamoemoe, puipuiga, ma le malosi e tusa ai ma lo tatou faatuatua ia te Ia.34 O le mausali o le faatuatua i le Alii o Iesu Keriso o le a—faapei o maea i le ala i Huayna Picchu—e taulaina oe ma e pele ia te oe i le “papa o lo tatou Faaola”35 ma Lona mana e lemafaatusalia e faaolaina ai.
Na saunoa mai Peresitene Thomas S. Monson, “E susulu le lumanai e pei lava o lou faatuatua.”36 Ou te molimau atu e uiga i lena upumoni musuia ma valaaulia outou taitoatasi ina ia fetaomi atu i luma ma le faatuatua i le Alii, “aua le masalosalo.”37 Ou te iloa o loo soifua le Faaola, o le “pogai ma le iuga o lo tatou faatuatua,”38 ma e “tauia o i latou o e matua saili ia te ia.”39 Ou te molimau atu ai i le suafa o Iesu Keriso, amene.
Faaali Mau Faasino
-
1. Tagai Mataupu Faavae ma Feagaiga 84:19–21.
-
2. Tagai Mataupu Faavae o le Faatuatua 1:4.
-
3. Helamana 5:12.
-
4. Tagai Mataupu Faavae ma Feagaiga 76:53.
-
5. Tagai Eteru 12:3.
-
6. Tagai Lectures on Faith (1985), 3; Tagai foi Iakopo 4:6; Eteru 12:7–22; Eperu 11:4–40.
-
7. Alema 32:21.
-
8. Tagai Faaliliuga a Iosefa Samita, Eperu 11:1 (i le Eperu 11:1, vaefaamatalaga b).
-
9. Tagai 2 Nifae 25:23; Alema 34:15–17; Eteru 12:6; Iakopo 2:17–26.
-
10. Tagai Eteru 12:4–6; Lectures on Faith, 69.
-
11. Tagai Moronae 7:40–42.
-
12. Tagai Taiala i Tusitusiga Paia, “Faatuatua”; Tagai foi Mamona 9:8–21; Moronae 7:33–37.
-
13. Tagai Mataupu Faavae ma Feagaiga 27:17; Alema 57:19–27; 58:10–13.
-
14. Ann Rowley, in Andrew D. Olsen, The Price We Paid: The Extraordinary Story of the Willie and Martin Handcart Pioneers (2006), 113.
-
-
16. Isaia 40:31.
-
17. “Sulu e Alofa, Ta’i Mai,” Viiga, nu. 56.
-
18. Tagai Iakopo 4:10; Mamona 9:9.
-
19. Mataupu Faavae ma Feagaiga 27:17; faaopoopo le faamamafa.
-
20. Tagai 1 Nifae 8:33–34; Alema 37:33; Mataupu Faavae ma Feagaiga 20:22.
-
21. Tagai Alema 32:28.
-
22. Mosaea 4:9.
-
23. Luka 17:5.
-
24. Tagai Mosaea 4:9–10; Faataoto 3:5–7; Isaia 55:8–9.
-
25. Tagai Eteru 12:4.
-
26. Mataupu Faavae ma Feagaiga 88:118; faaopoopo le faamamafa.
-
27. Tagai Moronae 7:33–38; Eteru 12:19.
-
28. Tagai Mataio 14:25–31.
-
-
30. Moronae 10:30.
-
-
32. Tagai Alema 34:15–17; Tagai foi Eteru 12:3.
-
33. Tagai Eteru 12:29; Alema 7:27.
-
34. Tagai Mamona 9:18–21; Tagai foi Moronae 7:33–38; Alema 37:16–17.
-
35. Helamana 5:12.
-
36. Thomas S. Monson, “Be of Good Cheer,” Liahona, Me 2009, 92.
-
37. Tagai Iakopo 1:6–8.
-
38. Moronae 6:4; Tagai foi Eperu 12:2.
-
39. Eperu 11:6; Tagai foi Eteru 12:41.


text:
Gugulu nisi tagata faigaluega i le lafoga 2% ua toe pasia
“O se fa’afafa i luga o ua o tagata lima vaivai”
E le o nofonofo lelei nisi o le to’atele o tagata faigaluega i le atunuu, ina ua sainia e le alii kovana le pili e fa’a’aitalafu mai ai le $3 miliona mai le Teugatupe mo Taui o Tagata Faigaluega mo le LBJ, ma le fa’amoemoe o le tupe e maua mai i le lafoga e 2%, lea ua toe si’i, o le a toe totogi ai le aitalafu lea.
Na fa’amatala e ni isi o tagata faigaluega e maualalo a latou tupe maua, o le lafoga lenei, “o se fa’afafa i luga o ua o tagata lima vaivai.”
“O se avega mo tagata e maualalo totogi o lo o latou maua le lafoga lea ua sainia nei e le alii kovana, ma o se tulaga foi ua vaaia ai le amo e le atunuu o le avega sa le tatau ona o latou amoina, ona o le faatamala o i latou o loo avea ma taitai i le falema’i ma le malo,” o le saunoaga lea a le susuga ia Fiafia Mikaele, o se tama e to’a 4 se fanau, o lo o galue i se tasi o kamupani faufale i le atunuu.
Ae na taua e se alii e 31 tausaga e galue i se tasi o Ofisa o le malo e fa’apea, o le lafoga lenei, o le a avea ma fa’afitauli ia te ia ma lona aiga, aua o lea ua manino e le fa’atapula’aina le umi e ao ai le lafoga lenei.
“Ou te lagolagoina le tuuina atu o se fesoasoani mo le falemai, atoa ai ma le tipi o le lafoga e 2% mo le tausaga e tasi, peitai o le leai o se tapula’a e taofia ai le faaauau pea lea ona tipi le lafoga e 2%, ou te lagona ai o se avega lea ua faaee mai e le kovana ma le fono i le atunuu, aemaise lava i tagata e vaivai tupe maua e pei o a’u ma lo’u aiga,” o le molimau lea a lea alii i le Samoa News.
O le tina o Fuarosa Amituana’i mai Leone sa ia ta’ua e fa’apea, e le tatau le fa’aiuga a le malo i le fa’ae’e mai o le lafoga e amo e tagata faigaluega, ae o le fa’afitauli o lo o mafua mai i le le fa’amalosi o le malo e fa’atino ona tiute tauave.
“Ua ou le iloa poo ai e mafua ai le faafitauli i le falemai, poo le le lelei ona faaaoga e le pulega a le falemai o tupe, pe o le le faamaoni o le malo e faatino lana vaega o le tuuina atu o tupe i le falemai, ae pau le tulaga lea ua manino mai, ua amo e le atunuu le mamafa tu o le avega, o le mea moni, o le a pagatia ai foi a’u ma lo’u aiga,” o le molimau lea a Fuarosa i le Samoa News.
E toa’lua isi tagata faigaluega a le malo sa o la ta’ua i le Samoa News lo la lagolagoina o le lafoga e ave mo le falemai, peitai la te le lagolagoina le fa’aauau pea ona tipi o le 2% i tausaga taitasi.
Na ta’ua e le vaega lea, e le afaina i tagata e maualuluga o latou totogi le lafoga e 2%, sei vagana ai lava tagata e maualalo totogi e pei o i laua.
“Afai e alu ese atu se $20 mai lo’u totogi i le lua vaiaso, o se tupe tele lea ua aveese mai i faasoasoaga tupe mo lo’u aiga, afai lava o piriota totogi uma lava e aveese mai ai le tupe lea mai lo’u totogi i tausaga taitasi, o se tulaga pagatia o le a feagai ma a’u ma lo’u aiga,” o le molimau lea o le tasi o le toalua lea e lei finagalo e faailoa o laua suafa.
O le taimi nei o lo o totogi e tagata faigaluega uma i le teritori le lafoga e 4% mai o latou totogi, ae a o’o atu loa i le ogatotonu o le masina o Mati, ona suia loa lea i le 6%.
I le tulafono lea ua sainia e le kovana, o loo taua ai le faaauau pea ona tipi e tagata faigaluega o le lafoga e 2% e aunoa ma se taimi faatapula’a, sei vagana ua toe faia se isi suiga i le tulafono.
Na ta’ua e sui o le malo na molimau i luma o le Fono e fa’atatau i le tulafono lenei, e tusa ma le $4 miliona le tupe e ao e le malo mai le lafoga e 2% i le tausaga, o le tupe lea, lea ua fa’amoemoe e totogi ai le nonogatupe e $3 miliona lea ua tu’ uina atu mo le falemai ma le faamoemoe a maea, ona tuuina atu loa lea o le tupe e totoe mo le faatautaiga a le falema’i, lea e aofia ai le 50% mo le polokalame e ave ai


text:
Toe filifilia Faletagoa’i avea ma senatoa itumalo Alataua
O le fonotaga a le Itumalo o Alataua lea na usuia i le afiafi o le aso Tofi na te’a nei i Seetaga, na toe tasi ai le filiga ina ia avea pea le afioga ia Faletagoa’i Iati Tuiolemotu, e fai ma sui o le Itumalo i le maota maualuga o le Senate.
E ui o le faaiuga lava lea na mua’i tasi i ai le Itumalo i lana fonotaga i le masina o Tesema 2012, peitai na toe faamautuina i le vaiaso nei ina ua tuuina mai le faaiuga a le Vaega Iloilo o le Faamasinoga Maualuga ma taua ai le avanoa pea lea o le nofoa o le itumalo, ona e le’i tausisia aiaiga o lo o faataoto i le Faavae i le tofiaina o senatoa a itumalo.
Na taua e ni molimau mai le itumalo i le Samoa News e faapea, e lei umi se taimi na usuia ai le fono a le itumalo ae maua le faaiuga, o Faletagoa’i lava na te toe faaauauina le tofi.
Na taua e le molimau e faapea, ina ua maua le avanoa e tulei saunoa ai ni isi o faauluuluga o le itumalo i lea fonotaga, na toe faaleleia ai ni isi o tulaga lavelave na tulai mai, ona o le mataupu e pei ona tuuina atu i luma o le Faamasinoga.
Na taua e molimau e faapea, sa auai uma itu e lua o le Itumalo, le Tapuaiga ma Samatua i lea fonotaga, ma sa maua foi le avanoa e fetalai ai le tofa i le tau tootoo ia Faletogo Taliloa e tusa ai o fatia ua sola, ma faaiu ai lana saunoaga i lona tuuina atu o faamanuiaga i le afioga a Faletagoa’i mo le tauaveina o le nofoa o le itumalo.
O le taimi nei,o loo avanoa pea le nofoa o le itumalo o Alataua i luma o le Senate, ma e ao ona toe uia tu laga uma e pei ona masani ai, o le faamaonia mai lea e le Ofisa o Mataupu Tau Samoa o le faaiuga a le itumalo, ma tuuina atu ai loa se tusi i le Peresetene o le Senate e faailoa i ai le faaiuga, ao le’i oo i le aso e toe faatautoina ai le afioaga a Faletagoa’i.


text:
SONNY BILLS MA RICHARD KAHUI
Ua sauni atu nei le Waikato Chiefs ma la latou ta'aloga fa'a-samasama-noa (pre-season game) e tasi e faia ma le Wellington's Hurricanes ona amata lea i le vaiaso i tua i le amataga o ta'amilosaga o le Super 15.
Lea la ua aofia i totonu le tama o Richard Kahui ma Sonny Bill Williams i tua o le laina a le Chiefs, i le numera 12 ma le 13 o le laina i tua.
O le tama o Tim Nanai Williams lea o le ta'alo i le numera 11 po 'o le uigi, a'o Robbie Robinson e ta'alo i le fulupeki, le tulaga lea na tu'ua e Mils Muliaina ina ua malaga atu i Iapani, e ta'alo ai i lana konekarate.
A'o nofo Sonny Bill Williams e sauni i lana fusu'aga i le fusi a le Heavyweight a Niu Sila, sa le ta'aalo ai la latou 'au o le Cheifs mo ana ta'aloga e lua ma le Rebels ma le Highlanders.
O le tama lenei o Richard Kahui ma Sonny Bill Williams o lo 'o ta'aalo nei i le All Blacks i le vaitaimi nei.
Fai mai a Kahui, "O se tagata talenia lenei tagata o Sonny Bill Williams aua e lua ana ta'aloga e tau’ave nei, o le fusu ma le lakapi, e fiafia i ai aua o le a fa'asoa lelei mai o le polo i le taimi e maua ai e lo latou 'au le polo."
Ona toe fai mai lea o ia, Kahui, "Ou te talitonu lava o le a mautinoa lava le lelei o le ‘ave atu ina o le polo i tua, se'i pa'i ia i laua le uigi, ia maua ma le ali'i o Tikorotuma. Toe a le o le le lelei fo'i le puipui (defense) lea o lo
'o vaivai lava i le taimi nei. Ae e i ai lo'u talitonuga e o'o atu i le taimi e amata ai le ta'amilosaga, ua lelei."
E o'o mai i le taimi nei e le'o tu mai lava la latou 'au o le Chiefs i se tulaga lelei i la latou puipui mai, toe tasi lava la latou ta'aloga fa'a-samasama-noa ona amata loa lea o le ta'amilosaga i le isi lua vaiaso.


text:
Mataupu 16
E togiola e le Atua tagata mai lo latou tulaga se ma paʼū—O i latou o e ua faaletino e tumau pea e peiseai ua leai se togiola ua faia—Ua aumai e Keriso se toetutu i le ola e le gata po o i le malaia e le gata. E tusa o le 148 T.L.M.
1 Ma o lenei sa oo ina ua uma ona tautala atu e Apinati nei upu sa faaloaloa atu e ia lona lima ma fai atu: E oo mai le taimi o le a vaai ai tagata uma i le aolataga a le Alii; pe a oo ina vaai mata i le mata atunuu uma, ituaiga, gagana, ma nuu ma latou etaʼutino atu i luma o le Atua ua tonu ana faamasinoga.
2 Ma ona atutuli ai lea i fafo o e amioleaga, ma o le a i ai se pogai o le a latou uiō ai, ma etagituʼi, ma tagiauē, ma lilivau ai o latou nifo; ma o lenei ona sa latou lē fia faalogo i le siufofoga o le Alii; o lea ua lē togiolaina ai i latou e le Alii.
3 Ona ua latou afaaletino ma faaletiapolo, ma ua i ai i le etiapolo le mana i luga o i latou; ioe, lena lava gata tuai o lē na ifaaseseina o tatou uluai matua, le pogai lea o lo laua opauu; o le pogai lea na avea ai tagata uma ma tagata faaletino, nautino, faaletiapolo, ua uiloa le leaga mai le lelei, ma tuu atu i latou lava e pulea e le tiapolo.
4 Sa faapea ona ase ai o tagata uma; ma faauta, po ua latou se ai e lē gata, pe a na lē togiolaina e le Atua ona tagata mai lo latou tulaga se ma paʼū.
5 Ae ia manatua o lē e tumau pea i lona lava anatura faaletino, ma alu pea i ala o le agasala ma le fouvale faasaga i le Atua, e tumau pea i lona tulaga paʼū ma ua i ai i le tiapolo le mana uma i ona luga. O lea e pei ai o ia e lei faia se etogiola mo ia, ona ua avea o ia ma fili i le Atua; ma o le tiapolo foi o se fili i le Atua.
6 Ma o lenei a na fai e lē afio mai Keriso i le lalolagi, i le tautala lea faatatau i mea o le a oo mai e apeiseai ua uma ona oo mai, po ua leai se togiola.
7 Ma a na fai e lei toetu mai Keriso mai i e na oti, pe ua motusia e ia noataga o le oti ina ia lē manumalo le tuugamau, ma ina ia leai se atui o le oti, po ua leai se toetutu mai.
8 Peitai ua i ai se atoetutu, o lea ua leai ai se manumalo i le tuugamau, ma ua tofatumoanaina ia Keriso, le tui o le eoti.
9 O ia o le amalamalama ma le ola o le lalolagi; ioe, o se malamalama e lē gata, e lē mafai lava ona faapouliuligia; ioe, ma se ola foi e lē gata, e lē mafai ona toe i ai se oti.
10 E oo i lenei tino faaletino o le a faaofuina i le atino ola pea, ma o lenei tino pala o le a faaofuina i le tino lē pala, ma o le a aumai e etutu i luma o le nofoa faamasino a le Atua, e ifaamasino e ia e tusa ma a latou galuega pe lelei pe leaga.
11 Afai e lelei a latou galuega, e toetutu mai i le aola ma le fiafia e lē gata; ae afai e leaga a latou galuega, e toetutu mai i le emalaia e lē gata, ona ua tuuina atu i latou i le tiapolo, o lē ua pule ia te i latou, o le malaia lea—
12 Ona sa o i latou e tusa ma o latou lava loto ma manaoga faaletino; ona sa latou lē valaau atu lava i le Alii aʼo faaloloa mai aao o le aalofa mutimutivale ia te i latou; ona sa faaloloa mai ia te i latou aao o le alofa mutimutivale, ae sa latou lē mananao i ai; sa lapataia i latou e uiga ia latou amioletonu ae sa latou lē fia o ese mai ai; ma sa poloaiina i latou ia salamo ae sa latou lē fia salamo.
13 Ma o lenei, pe ua lē tatau ea ona outou tetete ma salamo ia outou agasala, ma manatua ua nao Keriso lava e mafai ona faaolaina ai outou?
14 O lea, afai ua outou aoao atu le atulafono a Mose, ia aoao atu foi o se ata lea o mea o le a oo mai—
15 Ia aoao atu ia te i latou o le togiola e ala mai ia Keriso le Alii, o lē o ia lava lea o le aTamā Faavavau. Amene.


text:
O le a le aoaoga a le Tusi Paia i le inu 'ava poo le uaina? O se agasala le inu 'ava o le Kerisiano?
Fesili: O le a le aoaoga a le Tusi Paia i le inu 'ava poo le uaina? O se agasala le inu 'ava o le Kerisiano?
Tali: E fai sina tele o lapata'iga a le Upu e faatatau i le inu 'ava (Levitiko 10:9; Numera 6:3; Teuteronomy 29:6; Faamasino 13:4,7,14; I Samuelu 1:15; Faataoto 20:1; 31:4,6; Isaia 5:11,22; 24:9; 28:7; 29:9; 56:12; Mika 2:11; Luka 1:15). Ae e le o faasaina e le Upu le inu pia poo le inu uaina o le Kerisiano, poo se isi lava mea inu o loo iai le 'ava malosi. O le mea moni lava, e iai niisi tusi o le Upu o loo talanoaina se tulaga manuia e tatau ona inu ai le 'ava. I le ma lea, e faapea le a'oa'oga a le Tusi o Failauga e 9:7 "Ina inu foi ia i lau uaina ma le loto fiafia". I le Salamo 104:14-15 o loo tusia faapea, ua faatupu e le Atua le uaina "e faafiafia ai loto o tagata". Ua faapea mai le Amosa e 9:14 i le inu uaina mai tovine ua e totoina, e fai lea ma faailoga o faamanuiaga a le Atua. O loo faamalosi mai foi le Isaia 55:1 e faapea "ia outou o mai lava, ma faatau le uaina ma le suasusu..."
O le tulaga o loo faatonuina mai e le Atua mo Kerisiano, ina ia 'aua lava ne'i 'ona i le uaina (Efeso 5:18). O loo iai le faasalaina e tusa ma le aoaoga a le Tusi Paia pe a fai ni onaga ma ona a'afiaga (Faataoto 23:29-35). Ua lapata'ina foi Kerisiano ia 'aua ne'i "faia'ina" pe nofo pologa i se mea e tasi (I Korinito 6:12; 2 Peteru 2:19). E le taumate, o le tele o le inu 'ava e faateleina ai foi ma le tu'inanau iai. O loo lapata'iina Kerisiano e le Upu ina ia faaeteete ina ne'i avea la latou faitalia ma mea e tausuai ai e ua vaivai (I Korinito 8:9-13). A tatou vaai ma le malamalama lelei i le uiga o nei upu tomua, e matua faigata tele i se Kerisiano ona faapea mai o loo ia inu 'ava ina ia viia ai le Atua (I Korinito 10:31).
O Iesu na Ia suia le vai e fai ma uaina. E iai foi vaitaimi e foliga mai sa iai ni tulaga sa inu uaina ai Iesu (Ioane 2:1-11; Mataio 26:29). I taimi o le Feagaiga Fou, e le'i faamamaina le vai inu. Ona e le'i faamamaina vai e feinu ai tagata e pei o ona po nei, ua faatama'iaina le vai ma ua maua ai foi fa'ama'i eseese i soifuaga o tagata. O loo faapena foi tulaga o vai inu i nai isi atunu'u matitiva e o'o mai lava i le aso. Ona o lea tulaga, o le tele o tagata ua feinu i le uaina (po'o le sua o le vine) aua e ono maua ai lo latou soifua maloloina. I le I Timoteo 5:23, o loo faatonuina ai e Paulo Timoteo ina ia 'aua ne'i toe inu o ia i le vai ('ai pe sa o'o ia te ia se fa'ama'i manava) ae ia inu i le uaina. I la'ia aso, sa fa'amafu le uaina (o loo iai le 'ava malosi), ae e le tele e pei o le tulaga o loo iai le uaina i nei ona po. E le tonu foi le faapea ane o le sua o le vine, ae e le sa'o foi le faapea ua tutusa lava le uaina ma le uaina o loo inumia i nei ona po. E toe faapea atu foi, e le o faapea mai le Upu e fa'asaina Kerisiano mai le inu 'ava, uaina po'o se isi lava mea inu o lo'o iai le 'ava malosi. O le 'ava, e na o ia lava, e le o se agasala. Ae o le mea tonu lava, o le lapata'iga e mo Kerisiano ina ia 'aua ne'i 'ona ma ia 'aua lava ne'i faia'ina le olaga i le 'ava (Efeso 5:18; I Korinito 6:12).
O le 'ava, pe 'a inu sina mea itiiti, e le afaina ai pe 'ona ai foi. O le mea moni lava, ua iai ni foma'i ua sapaia le inu o sina uaina mumu mo le soifuaga maloloina, ae maise lava mo tulaga o le fatu. O le inu ina o sina tama'i 'ava o le tulaga lea e tuuina atu i le faitalia a le Kerisiano. O le agasala o lou oo lea i le tulaga o le 'onaga ma le momo'o i le 'ava. Ae ui i lea, ona o a'oa'oga a le Tusi Paia i le 'ava ma ona faatama'iga eseese, aua e tupu ai le faaosoosogofie ina ne'i mana'o tele iai, ae e le gata foi i lea, a o le tutupu mai ai o faafitauli ma vaivaiga o niisi -- o lea la, o le mea e sili lava mo le Kerisiano o le matua 'aveesea o le tulaga o le ina 'ava mai lona olaga.
Toe taga'i i le itulau ua faaliliuina i le gagana Samoa
O le a le aoaoga a le Tusi Paia i le inu 'ava poo le uaina? O se agasala le inu 'ava o le Kerisiano?


text:
Fa’atulaga iloiloga Senate pili tupe totogi ai Poloaiga Faamasinoga
O le aso Lulu nei lea ua faatulaga ai le iloiloga a le Komiti o le Paketi a le Maota Maualuga, e fesiligia ai molimau a le malo e uiga i pili tupe e lua na faaulu e le alii kovana i le tausaga na te’a nei, e faatupe ai poloaiga e lua a le faamasinoga maualuga ua maea ona tuuina mai, ona o nisi o mataupu sa faia faasaga i le malo.
Na saunoa le taitaifono o le komiti o le Paketi, le alii Senatoa Lemana Peleti Mauga, o pili tupe nei sa faaulu mai e le faigamalo i le tausaga na te’a nei ma le faamoemoe e faatupe mai i tupe e maua mai i lafoga toe faaopoopo i luga o oloa ma laisene pisinisi, ina ia totogi ai poloaiga a le faamasinoga maualuga, ua maea ona tuuina mai i le malo, peitai na faia le faaiuga a le maota maualuga, e lelei pe a toe faataatia pili tupe nei seia i ai se isi taimi e toe talanoaina ai.
Na fa’ailoa mai e Lemalu i le Samoa News, o nei poloaiga e aofia ai le mataupu i le Pacific International Engineering. Ltd (PIE) ma le malo, atoa ai ma le mataupu i le va o Tavale ma le malo.
I le tausaga na tea nei, na tuuina atu ai e le alii kovana ni pili tupe se lua i luma o le fono faitulafono, e talosagaina ai le pasia o pili tupe e lua e aofia ai le $321,757 e totogi mo le PIE, ma le isi pili tupe e silia i le $32,000 mo le aiga o Tavale, ona o se alo na maliu i se faalavelave sa aafia ai se tagata faigaluega ma se taavale a le malo.
I le mataupu i le va o le malo ma le kamupani a le PIE, ua poloaina ai e le faamasinoga le malo ina ia latou totogiina atu le tuep e tusa ma le $321.757 i le PIE, ina ua latou faatamala e faatino aiaiga o se konekarate sa latou sainia ma le kamupani.
O le tupe o le a aofia ai ma le 6% e totogi atu i tausaga uma lava talu mai le taimi na tuuina mai ai le poloaiga a le faamasinoga, seia oo ina maea le totogiina atu o le tupe i le PIE.
O le kamupani a le PIE na manumalo i le fausiaina o se auala i Manu’a sa faatupe e le malo, peitai na i’u ina le maea le galuega e mafua mai i se faaletonu na afua atu i le malo, na talosagaina ai loa e le PIE le faamasinoga ina ia poloaina le malo na te totogiina atu i le silia i le $300,000 i le kamupani.
I le mataupu e uiga ia Tavale ma le malo, e $32,500 le aofai o se tupe ua poloaina e le faamasinoga maualuga le malo latou te totogi i le aiga o Tavale, ona o le faaiuga sa tuuina mai i le 2009, e mafua mai ona o le faalavelave na maliu ai lenei alii i le 2001 i le nuu o Pago Pago.
I le poloaiga na tuuina mai e le faamasinoga i le 2009, sa poloaina ai le totogi atu e le malo o le tupe e tusa ma le $35,000 ia Sarai Tavale, o ia lea tausia ma vaavaaia le alii o Vi’iga Tavale, 11 tausaga le matua lea na maliu ina ua manu’a i se faalavelave tau taavale i le 2001, i le taimi na tuua ai lana aoga i Pago Pago.
O le faalavelave na mafua ai ona maliu Viiga na tulai mai i le aso 28 Mati 2001, i le taimi na tuua ai le aoga, sa latou savavali faatasi atu ai ma isi tamaiti e aga’i atu i se faleoloa e le mamao ese mai ma le aoga, ae o le taimi lea o loo ave atu ai e Eugene Ieremia se van a le Ofisa o Aoga, ma o loo faaee atu le pu o le taavale ina ia faailoa atu ai i tamaiti e soso i tua.
E i le va o le 10-15 maila i le itula na alu ai le taavale a Ieremia, ae o le sone lea e 35 maila i le itula le maualuga faatulagaina o le saoasaoa o soo se taavale.
Fai mai le faamasinoga, ao alu alu lemu le taavale a Ieremia ma faaee le pu o le taavale, sa faafuasei ona fai mai tuliga a Viiga ma nisi o alii aoga matutua, ma mafua ai loa ona tamo’e mai Viiga e aga’i atu i luma o le auala, ae o le taimi foi lea na faasaga atu ai Ieremia ma talanoa atu i se tasi o le pasese o loo i totonu o le van, ae faafuase’i loa ona tamo’e ane Viiga ma taia i le taavale.
Na oso i fafo Ieremia ma fesoasoani ia Viiga, ma mafai ai loa ona auina atu o ia i le falema’i mo togafitiga.
O pili tupe nei e lua o loo fuafua le faigamalo e faatupe mai i isi pili tupe e lua o loo taoto ai pea i le fono e lei pasia, le pili tupe e sili ai totogi o laisene pisinisi, atoa ai ma le isi pili tupe e sii ai le lafoga o nisi o oloa mai fafo.
O le afioga i le alii faamasino sili lagolago ia Lyle L. Richmond na le afioga i le alii faamasino lagolago ia Mamea Sala Jr sa faafoeina taualumaga o lenei mataupu.
O molimau a le malo ua fuafua e fesiligia i lenei mataupu e aofia ai le Teutupe ia Magalei Logovii, atoa ai ma le Faatonusili o le Ofisa o le Paketi ia Malemo Tausaga.


text:
Uso e, tau ina ia suesue i tatou uma taitoatasi i tusitusiga paia ma le filiga, fuafua lou olaga i se faamoemoega, aoao atu le upumoni i le molimau, ma auauna atu i le Alii i le alofa.
E faalua i tausaga taitasi e foliga mai e faapea mai ia i tatou lenei Maota Autu ofoofogia mo Konafesi, faatasi ma lona leo faatauanau, “O mai, outou uma o alo o le Atua ua mauaina le perisitua.”1 O loo i ai se agaga patino lea e lofia atoa ai le sauniga aoao a le au perisitua a le Ekalesia.
O le po nei e faitau afe lo tatou aofai i le lalolagi atoa o loo auauna atu i le Alii o Ana faifeautalai. E pei ona ou ta’ua i lau savali ananei i le taeao, o le taimi nei ua silia ma le 65,000 a tatou faifeautalai o loo i le galuega, faatasi ai ma le isi faitau afe o loo faatalitali e ulufale atu i nofoaga autu e aoao ai faifeautalai pe o loo faagasolo foi a latou talosaga i le taimi nei. Matou te alolofa ma faamalo atu ia i latou ua loto ma le naunautai e auauna atu.
E le o i ai i tusitusiga paia se isi folafolaga sili atu ona fitoitonu, leai se isi tiutetauave sili atu ona mausali, leai se isi faatonuga e sili atu ona tuusao nai lo le poloaiga na tuuina mai e le Alii toetu ina ua Ia faaali atu i Kalilaia i aposetolo e toasefulutasi. Na Ia fetalai:
“O lenei, ia outou o atu e fai nuu uma lava ma soo, ma papatiso atu ia te i latou i le suafa o le Tama, ma le Atalii, ma le Agaga Paia:
“Ia outou aoao atu ia te i latou ia tausi i mea uma ua ou fai atu ai ia te outou; faauta foi, ou te ia te outou i aso uma lava, e oo lava i le gataaga o le lalolagi.”2
O lenei poloaiga paia, ua vaavaalua ma lana folafolaga mamalu, o la tatou anavatau lea i aso nei e faapei ona i ai i le taulotoaiga o taimi. O le galuega faafaifeautalai o se mea ua iloa ai le Ekalesia a Iesu Keriso o le Au Paia o Aso e Gata Ai. E pei lava ona i ai, o le a faapena foi lava ona i ai. E pei ona tautino mai e le Perofeta o Iosefa Samita, “Ina ua uma ona tautalagia o mea uma, o le tiute tupito ma sili ona taua o le talai o le Talalelei.”3
I totonu o tausaga pupuu e lua, o faifeautalai faamisiona uma o loo auauna atu i le taimi nei i lenei autau tautupu a le Atua, o le a faamaeaina a latou galuega ma o le a toe foi atu i o latou aiga ma e pele. Mo alii, o e o le a suia i latou o loo maua i le po nei i totonu o le Perisitua Arona a le Ekalesia. Alii talavou pe ua outou saunia ea e tali atu? Ua outou naunau ea e galulue? Ua outou saunia ea e auauna atu?
I se vaaiga sili, e manaomia e le galuega faafaifeautalai ni fetuunaiga maoae i se ala e ola ai se tasi. E manaomia ni itula se tele ma se tuuto sili, se ositaulaga le manatu faapito ma tatalo faatauanau. O se taunuuga, o auaunaga tuuto faafaifeautalai e toe maua mai ai se taui o le olioli e faavavau, lea e oo atu i le olaga nei ma le ola e faavavau.
O le luitau o le avea lea ma ni faifeautalai faamanuiaina sili i le tovine a le Alii. E faatatau lenei mea ia i tatou uma, po o le a lava le matua, ae le faapito autasi ia i latou o loo sauniuni e auauna atu o ni faifeautalai faamisiona, aua o i tatou uma taitoatasi ua poloaiina e faasoa atu le talalelei a Keriso.
Sei ou fautua atu se mamanu o le a faamautinoa ai lo tatou faamanuiaina: muamua, suesue i tusitusiga paia ma le filiga; lua, fuafua lou olaga i se faamoemoega (ma ou te fia faaopoopo atu, fuafua lou olaga e tusa lava po o le a lou matua); tolu, aoao atu le upumoni i le molimau; ma le fa, auauna atu i le Alii i le alofa.
Sei tatou iloiloina vaega taitasi e fa o le mamanu
Muamua, suesue i tusitusiga paia ma le filiga.
O loo molimau mai tusitusiga paia i le Atua ma o loo i ai upu o le ola e faavavau. Ua avea na upu ma faavae o la tatou savali.
O le faamamafa o mataupu aoaoina a le Ekalesia o tusitusiga paia, ua faapolokalamaina ma faamaopoopoina e ala i taumafaiga tuufaatasi. O loo uunaia foi i matou e suesue le tagata lava ia i tusitusiga paia i aso taitasi, faapea ma o matou aiga.
O le a ou tuu atu se mau faasino se tasi lea o loo i ai se faatatauga tonu i o tatou olaga. I le Tusi a Mamona, le mataupu 17 o Alema, tatou te faitau ai i le tala e uiga i le olioli o Alema ina ua ia toe vaai i atalii o Mosaea ma iloaina lo latou tumau i le upumoni. Ua tau mai e faamaumauga ia i tatou, “Sa latou matua malolosi i le malamalama o le upumoni; ona o i latou o ni alii mafaufau lelei ma sa latou suesue i tusitusiga paia ma le filiga, ina ia latou iloa le afioga a le Atua.
“Ae sa le ona pau ai lea; sa latou tuu atu i latou lava i le tatalo tele, ma le anapogi; o lea na i ai ai ia i latou le agaga o valoaga, ma le agaga o faaaliga, ma a latou aoao atu, sa latou aoao atu ma le mana ma le pule mai le Atua.”4
Uso e, suesue i tusitusiga paia ma le filiga.
Lona lua, i la tatou mamanu: fuafua lou olaga i se faamoemoega.
Atonu e leai se tupulaga o talavou na fetaiai ma ni faaiuga alualu mamao faapea e pei o talavou i aso nei. O sauniuniga e tatau ona faia mo aoga, misiona, ma faaipoipoga. Mo nisi, o auaunaga faamiliteli o le a aofia ai.
O sauniuniga mo se misiona e vave amata lava. E faaopoopo atu i sauniuniga faaleagaga, o se matua atamai o le a sauniaina ni auala o le a mafai ai e sona atalii talavou ona amata faaputu lana tupe patino mo se misiona. E mafai ona uunaia lelei o ia a o gasolo ia tausaga e suesue se gagana ese, ina ia mafai ai pe a talafeagai, ona faaaogaina ona tomai i gagana. Mulimuli ane, ona oo mai ai lea o lena aso mamalu pe a valaaulia e le epikopo ma le peresitene o le siteki le alii talavou mo se faatalanoaga. E iloiloina le agavaa; ma faatumuina se talosaga mo se misiona.
Ma e leai se isi taimi e vaavaai atu ai ma faatalitali ma le naunautai tele le aiga atoa mo le tagata tiliva meli faatasi ma le tusi o loo i ai le tuatusi 47 East South Temple, Salt Lake City, Utah. Ua taunuu le tusi; ua lofituina i le le mautonu; ua faitauina le valaauga. E masani lava o le misiona e tofia e galue ai e mamao ese lava mai le aiga. Peitai, e tusa lava po o le a le nofoaga, o le tali a le faifeautalai ua saunia ma usiusitai e tutusa lava: “O le a ou auauna atu.”
O sauniuniga mo le malaga ese atu ua amata. Alii talavou, ou te faamoemoe o loo outou talisapaia ia osigataulaga o loo faia e o outou matua ma le naunautai tele ina ia mafai ai ona outou auauna atu. O a latou galuega o le a lagolagoina ai outou, o lo latou faatuatua o le a uunaia ai outou, o a latou tatalo o le a tausia ai outou. O se misiona o se mataupu faaleaiga. E ui atonu o le a va i vasa ma konetineta, ae o loto e tasi lava.
Uso e, a o outou fuafua i se faamoemoega o outou olaga, ia manatua o o outou avanoa faafaifeautalai e le o faatapulaaina i le vaitaimi o se valaauga aloaia. Mo i latou e auauna atu i le militeli, o na taimi e mafai ma e tatau lava ona faamanuiaina. O tausaga taitasi o o tatou alii talavou o loo i ai i le militeli e aumaia le tele o agaga i le malo o le Atua e ala i le faamamaluina o lo latou perisitua, i le ola ai i poloaiga a le Atua, ma le aoaoina atu o isi i le afioga paia a le Alii.
Aua nei e le amanaiaina lou avanoa e avea ai ma faifeautalai a o e tulitulimatagauina au aoaoga aloaia. O au faataitaiga o se tasi o le Au Paia o Aso e Gata Ai o le a matauina, faamasinoina, ma o le tele o taimi o le a faataitaia.
Uso e, po o le a lava lou matua, po o a lava ou tulaga, ou te apoapoai atu ia te outou ia fuafua lou olaga i se faamoemoega.
I le manatu lona tolu i la tatou mamanu: aoao atu le upumoni i le molimau.
Ia usiusitai i le fautuaga a le Aposetolo o Peteru, lea na augani mai: “Ia saunia pea lava outou e tali atu ma le agamalu ma le matau ia i latou uma o e fesili mai ia te outou i le uiga o le faamoemoe o loo ia te outou.”5 Ia sii ae o outou leo ma molimau atu i le natura moni o le Aiga Atua. Tautino atu lau molimau e faatatau i le Tusi a Mamona. Faailoa atu upumoni mamalu ma matagofie o loo i ai i le ata o le faaolataga.
A o ou auauna ai o se peresitene o se misiona i Kanata i le silia ma le 50 tausaga talu ai, sa maofa ai se tasi o faifeautalai talavou na sau mai se tamai nuu maotua, i le tele o Toronto. Sa fai si ona puupuu ae sa umī i lana molimau. E lei leva ona taunuu o ia, faatasi ai ma lana soa, ae asiasi atu i le fale o Elmer Pollard i Oshawa, Ontario, Kanata. I le loto momomo ai mo alii talavou i se taimi o le matagi kiona malosi, sa o atu i lea fale ma lea fale, sa valaaulia ai e Mr. Pollard ia faifeautalai i totonu o lona fale. Sa la tuu atu ia te ia lana savali. Na te lei mauaina le agaga. Ina ua maea na ia fai atu ia i laua e o ese ma aua nei toe foi atu. O ana upu mulimuli i faifeautalai a o la o ese atu mai lona faitotoa i luma sa tautala atu ai ma le faatauemu: “E le mafai ona oulua tau mai ia te au e te lua talitonu moni o Iosefa Samita o se perofeta a le Atua!”
Sa tapuni le faitotoa. Sa savavali atu faifeautalai i le ala. Sa fai atu la tatou tama maotua lea i lana soa: “Soa, ta te lei tali atu ia Mr. Pollard. Sa ia fai mai ta te le talitonu o Iosefa Samita o se perofeta moni. Ta toe foi atu ma tuu atu a ta molimau ia te ia.” I le taimi muamua sa tau le mautonu ai le faifeautalai sili atu ona atamai ae na iu lava ina malie e o atu ma lana soa. Sa taia o la loto i le fefe a o la latalata atu i le faitotoa lea na teenaina ai i laua. Sa la tuitui, faailoa atu ia Mr. Pollard, faatali ma le tiga mo sina taimi, ona tautala atu loa lea o la tatou faifeautalai e le lava se poto masani, i le mana mai le Agaga: “Mr. Pollard, na e fai mai ma te le talitonu moni lava o Iosefa Samita o se perofeta a le Atua. Ou te molimau atu ia te oe o Iosefa o se perofeta. Sa ia faaliliuina le Tusi a Mamona. Na ia vaai i le Atua le Tama ma Iesu le Alo. Ua ou iloaina.”
I se taimi mulimuli ane, na tu ai Mr. Pollard, lea ua Uso Pollard nei, i se sauniga perisitua ma tautino ai: “O lena po sa le mafai ona ou moe. Sa ou faalogoina pea upu: O Iosefa Samita o se perofeta a le Atua. Ua ou iloaina. Ua ou iloaina. Ua ou iloaina.’ O le aso na sosoo ai sa ou telefoni ai i faifeautalai ma fai atu i ai e toe foi mai. O le la savali, na aufaatasi ma le la molimau, na suia ai lou olaga ma olaga o lou aiga.” Uso e, aoao atu le upumoni i le molimau.
O le manatu mulimuli i la tatou mamanu o le auauna atu i le Alii i le alofa. E leai se mea e suitulaga i le alofa. O faifeautalai faamanuiaina e alolofa i a latou soa, o o latou taitai o misiona, ma tagata faapelepele latou te aoaoina. I le vaega lona fa o le Mataupu Faavae ma Feagaiga, na faavae ai e le Alii ni agavaa mo galuega o le auauna atu. Sei o tatou iloiloina ni nai fuaiupu:
“O outou e, o e e o atu i le galuega a le Atua, vaai ia outou auauna atu ia te ia ma o outou loto atoa, mafaufau atoa, manatu atoa, ma le malosi atoa, ina ia mafai ona outou tutu ma le le pona i luma o le Atua i le aso gataaga. …
“Ma o le faatuatua, faamoemoe, alofa mama ma le alofa, ma le manatu tasi i le mamalu o le Atua, e agavaa ai o ia mo le galuega.
“Ia manatua le faatuatua, amio mama, poto, faautauta, onosai, agalelei faaleuso, amio-atua, alofa mama, lotomaualalo, filiga.”6
Ia manatua le faatuatua, amio mama, poto, faautauta, onosai, agalelei faaleuso, amio-atua, alofa mama, lotomaualalo, filiga?”
E ala i la outou tuuto faamaoni i le aiga po o nuu mamao, o na agaga o loo e fesoasoani e laveai o le a avea ma i latou e sili ona e alofa i ai.
I le tele o tausaga talu ai sa o mai ai i lou ofisa ni au uo pele, o Craig Sudbury ma lona tina, o Pearl, a o loma le malaga a Craig mo le Misiona a Ausetalia Melepone. O le tama o Craig, o Fred Sudbury, sa lei auai. I le lua sefululima tausaga na muamua ai na faaipoipo atu ai le tina o Craig ia Fred, o le sa le fiafia i le Ekalesia ma, o le mea moni, sa le o se tagata o le Ekalesia.
Sa tau mai e Craig ia te au lona alofa loloto ma le tumau mo ona matua ma lona faamoemoe ia i ai lava se ala, o le a ootia ai lona tama i le Agaga ma tatala ai lona loto i le talalelei a Iesu Keriso. Sa ou tatalo mo se musumusuga i se auala e mafai ai ona faataunuuina sea manao. Na oo mai le musumusuga, ma sa ou fai atu ia Craig, “Auauna atu i le Alii ma lou loto atoa. Ia e usiusitai i lou valaauga paia. I vaiaso taitasi ia e tusia ai se tusi i ou matua; ma i lea taimi ma lea taimi, ia tusi patino atu ia Tama, ma faailoa atu ia te ia le tele lou alofa ia te ia, ma tau i ai le mafuaaga e te lotofaafetai ai i le avea o oe ma ona atalii.” Sa ia faafetai mai ia te au ma, faatasi ai ma lona tina, sa la tuua ai le ofisa.
Sa ou lei toe vaaia le tina o Craig mo le 18 masina, seia oo ina ua ia sau i lou ofisa ma, a o tagi o ia, sa ia faapea mai ia te au, “Ua toetoe atoa le lua tausaga talu ona alu Craig mo lana misiona. E lei misi lava sana tusi ia i maua i vaiaso taitasi. Talu ai nei, sa tu ai lo’u toalua o Fred mo le taimi muamua lava i se lotu molimau ma faateia au ma tagata uma sa i ai iina i lona faasilasila mai ua ia faia se faaiuga e avea ma tagata o le Ekalesia. Sa ia faailoa mai o le a ma o atu i Ausetalia e feiloai ai ma Craig i le maea ai o lana misiona ina ia mafai ai ona avea Fred ma papatisoga mulimuli a Craig o se faifeautalai faamisiona.”
E leai ma se faifeautalai sa sili atu ona mitamita nai lo Craig Sudbury, i le mamao o Ausetalia, ina ua ia fesoasoani e taitai atu lona tama i totonu o le vai e oo i puimanava ma, sii ae lona lima i le sikuea, ma ta’ua na upu paia: “Frederick Charles Sudbury, ona ua tofia au e Iesu Keriso, ou te papatiso ia te oe i le suafa o le Tama, ma le Alo, ma le Agaga Paia.”
Ua manumalo le alofa. Auauna atu i le Alii i le alofa.
Uso e, tau ina ia suesue i tatou uma taitoatasi i tusitusiga paia ma le filiga, fuafua lou olaga i se faamoemoega, aoao atu le upumoni i le molimau, ma auauna atu i le Alii i le alofa.
O le Leoleo Mamoe atoatoa o agaga, le faifeautalai na togiolaina tagata, na tuu mai ia i tatou Lana faamautinoaga paia:
“Ma afai e faapea lua te galulue i o oulua aso uma i le alagaina o le salamo i lenei nuu, ma aumai, nao se agaga e toatasi ia te au, e matua tele lava lo oulua olioli faatasi ma ia i le malo o lo’u Tama!
“Ma o lenei, afai o le a tele lo oulua olioli faatasi ma se agaga e toatasi na oulua aumai ia te au i le malo o lou Tama, e matua tele atu lo oulua olioli pe afai lua te aumai ni agaga e toatele ia te au!”7
Ia te Ia o le na fetalai i nei upu, ou te tautino atu ai lau molimau: O ia o le alo o le Atua, lo tatou Togiola, ma lo tatou Faaola.
Ou te tatalo ina ia tatou tali atu pea i Lana valaaulia agamalu, “Mulimuli mai ia te au.”8 I Lona suafa paia—le suafa o Iesu Keriso le Alii—amene.
Faaali Mau Faasino
-
1. “O Mai Alo o le Atua,” Viiga, nu. 200.
-
2. Mataio 28:19–20.
-
3. Aoaoga a Peresitene o le Ekalesia: Iosefa Samita (2007), 330.
-
4. Alema 17:2–3.
-
5. 1 Peteru 3:15.
-
-
-
8. Ioane 21:22.


text:
Fa’aititia So’ona Puputa o Fanauiti
Polokalama “Olaga Maloloina o le Fanauiti”
Na amatalia i le aso Faraile le Semina e feutaga’i ai i latou o fa’aautu i ai a’oa’oga tau le tausiga lelei o fanau, ina ia le so’ona puputa pe mamafa pauna a’o itiiti, ma ono o’o po’ia ai i latou i fa’ama’i tumau e aofia ai le ma’i suka ma le totomaualuga, kanesa ma tele o le ga’o i le toto.
O sui iloga i ituaiga A’oa’oga Amata a le fanau, o sui mai le Polokalama o Mea’ai Paleni mai le Land Grant, o sui fo’i mai fafo sa o’o atu ina ia fa’ataoto se alafua e mafai ona usita’ia i a’oa’oga nei, ia le toe so’ona fagaina le fanau, ma so’ona puputa ai a’o laiti i latou i le va o le 2-7 tausaga.
O sui iloga mai fafo, sa o’o mai ai le tama’ita’i sa ia fa’atula’ia Dr. Rachael Novotny, lea sa la’ua va’ava’alua ma se tasi o ana soa Dr. Marie Kainoa Fialkowski mai le UH Manoa, e fa’atulaga le polokalama “Olaga Maloloina o Fanauiti,” lea ua tatou sauni e mulimulita’ia, e toe fa’afo’ia ai le mamafa tele o tatou fanau ua i ai i le taimi nei.
Ina ua amata fofola mai lea polokalama, ua iloga ai, e maua sina seleni mo fanau e fa’ata’ita’ia ai ona ao mai fa’amaumauga, e tau fa’atulaga ai, po’o le a le tele o le afaina o i ai i tamaiti Amerika Samoa i le taimi nei, ma fa’aaoga loa i ai le fomula fa’ataoto lea ua o mai ma le “Children’s Healthy Living,” ona toe mataituina lea o se suiga o i ai i lea fa’afitauli.
Ua a’otau nei le vasega o e fa’atinoa le tiute o le amata fa’ailoa atu i Matua o fanauiti ia fa’amaumau mai mea’ai ma vaiinu po’o le vai o lo’o inumia e latou fanau, ua i ai le tama’i tusi e faia ai lea faiva. A uma, ona fa’ao’o mai lea o le api o fa’amaumauga lea, ma se uati sa fa’amau i le iloa o lana tama, e iloa ai lea aso ma lea aso, ma lea itula ma lea itula i mea sa faia e le tamaititi. I le api, e ao fo’i ina fa’amau i ai taimi moe, taimi ta’alo, po’o a ta’aloga, po’o taimi faitau tusi, mea uma lava sa faia e lau tama mo le lua vaiaso lea e taulima ai le uati.
Pe afai e mae’a ona fa’ao’o mai lea o le uati ma le api o fa’amaumauga, e toe maua sina seleni fo’i mo le matua ma lona alo. Ua taumafai nei e fa’aofi i totonu o a’oga fa’ata’ita’i ma nofoaga o Day Care lea faiga aoga, e mafai fo’i ona i ai se vaega o le api e fa’amaumau mai e le Faia’oga, po’o le Tausitama i le Day Care, ma le matua fo’i i taimi o lo ua i ai lana tama i le fale.
Afai ae fa’afaigata ona fa’aofi lea su’esu’ega ma fa’amaumauga mai totonu o le Matagaluega o A’oga, e mafai ona tu’usa’o lava i le vasega o Ekalesia ma Nu’u ona o aiaiga fa’aletulafono.
Peita’i, e aoga tele lea taumafaiga ua amata mai e le Land Grant ma ua o gatasi lelei lea fomula ma le mau sa tausisia mai e le Fonotaga tele a le Governor’s Early Childhood Education mo le lua aso o le vaiaso ua te’a. O le tima’i lea ua amata mai i le lua tausaga, ae pei ona fa’aalia i manatu o le au usufono sa auai i le tatalaina o lea a’oa’oga i le aso Faraile, “E leai, o le vave e tatau ona tima’i ai matua, ia le so’ona puputa na’ua le fanau, o le amata mai i le fanau mai, ma e ao ina faia ai se sao o le DHSS ma lana polokalama mo fanauiti, WIC ma le Child Services.” Manatua o le ki atoa i nei taumafaiga uma, o le galulue fa’atasi, po’o le so’o tau’au o nei auaunaga uma, ma aga’i ai i luma ona soloia se fa’afitauli ua mataituina e le atunu’u, ua loa ona feagai ma o tatou tagata e afua mai lava i lo latou avea ma fanauiti se’ia o’o ina matutua, ua matua faigata lava ona toe soloia ma fa’afo’ia.
Na i ai le vasega o fanau na o’o atu i le Land Grant ina ia fuaina ma taulima o latou uati, e fa’ata’ita’ia ai lea fo’i galuega amata, a mae’a ona fa’ato’a fa’aulu mai lea i nu’u ma fa’alapotopotoga e pei o Ekalesia pe afai e faigata ona fa’aulu vave i A’oga ma Day Care a le Malo.
O i latou nei ua faia ai fa’ata’ita’iga o le fuaina o le mamafa, fua fo’i le maualuga, va’aia lelei meafaigaluega ia sa’o lelei ona fa’atulaga ma ia levo, na fa’apipi’i loa ma uati nei e fuaina ai so’o se mea lava e fa’atino e le tamaitiiti i taimi uma mo le vaiaso atoa.
Pe afai e fa’amau i le lima o le tamaitiiti lea mita, o se meafaigaluega taugata, ma e aoga lea mo fa’amaumauga mo’omia, e o’o fo’i i le tele o mea na fua muamua e sui o le polokalama ma matua. O nei fa’amaumauga, e mafai ona fa’ailo ai se suiga lelei, o le a o’o i le tamaititi ina ia masani i le ola paleni o lona tino ma lana tausiga lelei.
O le isi mea sili ona aoga, ona ua mafai ai ona mua’i va’aia ni fa’ailo, o se alo ua amata ona maua i le ma’i suka, ma taumafai loa e togafitiga e ala i tausami paleni ma le fa’amalositino a’o le’i o’o ina afaina tele pe afai ua matua.
O le a fa’aauau lea semina aoga tele mo le aso i le Potu Fono o le Land Grant i le Kolisi Tu’ufa’atasi o Amerika Samoa.


text:
Ta’utino molimau o le leoleo na faatonu o ia e sui lana fa’amatalaga
I le toe faaauauina ai i le faamasinoga autu o se alii o lo o tuuaia i le sola ese mai i le toese i le 2010, ma latou osofaia ma nisi pagota se alii leoleopo a le faletupe o le ANZ bank i Tafuna, na taua ai e se tasi o molimau a le malo e faapea, sa faatonu o ia e le alii leoleo o Siaosi Aiono, ina ia sui lana faamatalaga, ma ia tu’ua’i uma mea sa tutupu ia Pati Lepou.
O le alii o Gasona Moemoe, o le molimau lona lua lea a le malo na valaauina i le faamasinoga autu o Lepou, lea o lo o tuuaia i moliaga o le sola ese mai le to’ese, faomea i le tulaga muamua, atoa ai ma le faaoolima i le tulaga muamua.
O ia moliaga na afua mai i se faalavelave na tulai mai i le aso 22 Ianuari 2010, ina ua sosola i tua mai le toese Lepou ma isi pagota e toatolu e aofia ai ma Moemoe, ma latou osofaia le leoleopo o le faletupe a le ANZ i Tafuna.
O isi pagota o lo o tuuaia i lenei mataupu e aofia ai David Maea ma Sefo Lemalu, lea foi ua maea ona la molimau mo le itu a le malo.
Na taua e Moemoe e faapea, pe tusa o le 12:30 i lea aso, na tatala ai e Maea le potu e faaaoga ai le ki sa aumai i le fuifui ki a leoleo o le falepuipui, ma latou sosola ai, ona latou fepe’ei i luga o le pa ma ui atu ai i le itu o lo o i ai fale mautotogi a le malo, e saili le uo a Maea o loo nofo ai.
Ina ua le maua le uo a Maea, sa ia faia loa le tonu ina ia latou agai atu i le Lions Park latou te evaeva ai, ina ia faaaoga ai le taimi lea ua latou sosola mai ai i tua.
Sa latou vaaia le alii leoleopo a le ANZ o lo o moe nofo mai i luga o le nofoa, ona fai atu lea o Sefo latou te o e fasi le leoleopo ae aumai le ki o le taavale latou te o ai.
Na fesili Reyna ia Moemoe po o ai na faia le tonu latou te o e fasi le leoleopo, na tali Moemoe, o Sefo, ae o lana faamatalaga lea sa tuuina atu i leoleo, o lo o ia taua ai o Lepou sa faia le tonu latou te o e fasi le leoleo.
Na fesiligia Moemoe pe aisea ua ese ai lana molimau ma lana faamatalaga na tuu atu i leoleo, ae na tali Moemoe, o le alii leoleo o Siaosi Aiono na faatonuina o ia e sui lana faamatalaga faapea o Lepou na faia le tonu, ona o lo o tete’e Lepou i ona moliaga.
O le molimau lava foi lea a Moemoe ina ua fesiligia o ia e le loia a Lepou o Mark Ude i le mafuaaga ua eseese ai lana molimau ma lana faamatalaga tusitusia sa tuuina atu i leoleo.
“A’o tau tusi la’u faamatalaga, na sau le alii leoleo o Siaosi Aiono ma fai mai e una’i uma ia Lepou o ia na faia le tonu ae le o Sefo,” o le molimau lea a Moemoe i luma o le vaega iloilo iuga i le taeao ananafi.
Fai mai Moemoe, o Sefo na muamua tu’ia le leoleopo ma pau ai i lalo, ona oso atu loa lea o Lepou ma tatu’i, ae o ia na oso atu ma taofi vae o le tamaloa ina ia aua ne’i tu i luga, a’o fasi to’alua e Lepou ma Maea le leoleopo.
“Na ou faalogo o fai Pati ia Maea e tui le tamaloa i le naifi, o le taimi foi lea na ou vaaia ai ua tui e Maea le tamaloa ao taatiatia pea lava i lalo,” o le molimau lea a Moemoe.
O le maea ai o le fasiga e i latou nei o le alii leoleopo, na latou toe fo’i atu ai loa i totonu o le toese, pe tusa o le ta lea o le 2:30 i le vaveao.
O le ulua’i molimau a le malo i le taeao ananafi o le alii leoleo suesue ia Det. Vaina Vaofanua, lea sa ia taua e faapea, o ia sa fesoasoani i le tamaitai leoleo sa faauluulu i ai le suesueina o lenei mataupu ua maliu, o Det. Faamoemoe Segi.
O se tasi o vaega na taua e Det. Vaofanua sa ia maitauina i le vaega na tupu ai le faalavelave, o se u’amea sa taatia e le mamao mai le vaega o loo to’a ai le toto, o ni seevae faapea ai ma ni ofu ua masaesae uma.
I le maea ai o molimau a le malo, na valaauina ai loa e le itu tete’e lana ulua’i molimau, o ia foi lea o loo faauluulu i ai le Ofisa Suesue a Leoleo, susuga Cpt. Lavata’i T. Sagapolutele, lea na ia taua i le vaega iloilo iuga e faapea, o ia sa faatonuina leoleo su’esu’e i o latou tiute tauave e tusa ai o le suesueina o lenei mataupu.
O le taeao nei lea ua faamoemoe e toe faaauau ai lenei mataupu i luma o le faamasinoga maualuga.


text:
Vaiaso mo Tautua Lautele a Falema’i Fa’aitumalo
Na amatalia le vaiaso o tautua lautele a Falema’i Fa’aitumalo a le tatou malo i le Aso Sa i le sauniga lotu na fa’atautaia lea i le Malumalu EFKAS i Amouli, i le itula e 3:00 i le afiafi.O lea sauniga lotu sa ta’ita’ia lea e le susuga le Faife’au Toeaina, Sui Taita’ifono o le fonotele a le EFKAS - Leaitulagi T. Fa’alevao ma sa matagofie fo’i lea faiga, aua ua mae’a tima’ia le aufaigaluega galulue i lea matata, ina ia faia tiute ma le fa’amaoni ae maise ma le alofa i tagata.
Ina ua mae’a lea sa fa’asolo loa le polokalama fa’ataoto e afua mai le aso Gafua, e fa’atino ai le auaunaga a le Matagaluega o le Soifua Maloloina mai o latou Falema’i e tolu, Amouli Dispensary, Leone Dispensary ma le Tafuna Heath Center.
O latou auaunaga masani e aofia ai le Primary Care i Talavai mo le Fanauiti, Talavai mo tama’ita’i ua ma’itaga, Fale Fa’inifo. Ua va’aia lava le aoga tele o lenei fo’i fa’atulagaga, ua ‘ave’esea mai ai le vasega o Talavai masani mo siakiga o le soifua maloloina o tagata, mai le vasega o gasegase o lo ua mo’omia vave lava le o’o ane mo ni togafitiga a foma’i, lea e aoga tele i ai le ER ma isi potu talavai ua fa’atulaga i le tatou Falema’i tele i Faga’alu.
O talavai masani e le o taofia lava, ua aoga fo’i le asiasi tonu ane i Falema’i nei e tolu mo a latou siakiga, i le vaiaso fa’apitoa lenei ua atili ona fa’afiafiaina ai i latou e to’aga e avane fanau mo a latou talavai, ia le misia, ina ia mautinoa, ua faigofie fo’i ona ulufale i a’oga pe a o’o ina atoa tausaga e amatalia ai i a’oga ECE ma Elementary.
O le isi aoga, e mafai ai ona agava’a i latou i fesoasoani tau le WIC, aua a le asia le fanau i o latou soifua maloloina, e le mafai fo’i talia i na fa’amanuiaga. Ua fa’ailoa mai, o Falema’i fa’aitumalo i Leone ma Amouli, ua mafai nei ona faia ai su’ega mo Penefiti a le WIC, ae o le Falema’i i Tafuna, o lo ua toeititi lava tatala loa lea auaunaga fo’i e faia ai. “I le taimi nei, o lo’o tapena le nofoaga e fa’atautaia ai lea tulaga i Tafuna Health Center.” O se fa’amatalaga lea a le tama’ita’i Silika Young.
Ua fa’alauiloa mai auaunaga e mafai ona fa’atino i nei Falema’i Fa’aitumalo ina ia mautinoa e tagata e mafai ona aga’i ane i ai, pe afai e tulata i o outou aiga, mo talavai masani, peita’i, pe afai fo’i e matauina ua i ai se mea e le gafatia ona fa’atino ai le auaunaga i nisi i nei lava falema’i, ona fa’ato’a fa’atulaga ai lea o lou asia o le falema’i tele mo togafitiga.
O nei ituaiga o tautua e masani ona mo’omia tele ai Fa’ata o le tino i so’o se itutino, o galuega su’esu’e mai Fale Tuitoto, ma nisi o sailiga i itu tino e aofia ai mata, taliga, ua ma le isu po’o le Talavai ENT.
Ona e i ai lava foma’i fa’apitoa mo ia itutino i Faga’alu, o lea e fa’ato’a fa’atulaga lava se talavai ma i latou pe afai o ni afaina ua le mafai ona soloia pe maua se vaifofo mai foma’i i Tafuna Health Center, Amouli ma Leone.
“Ona o le vaiaso lenei ua fa’apito augafa i auaunaga ua ofoina mai i nei falema’i fa’aitumalo, o lea ua fa’ailoa uma atu ai, ina ia le mao alu i le mamao i Faga’alu ae o se talavai lava e mafai ona faia i Tafuna.”
“Ua i ai fo’i le fale Fa’inifo i Tafuna, e mafai ona tautuaina ai oe pe afai o se fa’atumu, fuaina o ni tainifo, pe se’ia fo’i sou oloa! O nisi fo’i e mafai ona fufulu ai o latou oloa i Tafuna lava!”
I itula fa’atulaga ua mafai ona ofoina ai nei auaunaga i le mamalu lautele. Mo nei talavai uma e ao ina faia i le afa o le fitu i taeao ta’itasi mai le aso Gafua se’ia o’o i le aso Faraile ae tapunia i le afiafi i le itula e 4:30.
Peita’i, ua i ai isi talavai ua fa’atulaga mo itula afiafi e pei o aso Gafua ma Aso Lulu, ua faia ai talavai mo le “Well Baby Clinic” mai le itula e 4pm se’ia o’o i le 6pm. O aso To’ona’i o vaiaso lava na e fa’atulaga e tatala ai mo matua ua le atoatoa tui o latou fanau, o le taimi lea e avatu ai fanau nei e toe faia latou tui na misi, ia mafai fo’i ona a’e i a’oga. E tatala lea tautua i aso To’ona’i mai le itula e 8:00 i le 12:00 i le aoauli.
O afiafi o aso Faraile ua fa’atulaga ai su’esu’ega ma talavai mo le Prenatal po’o tina ma’itaga fa’apea ai ma sailiga o tina pe ua maua i Kanesa o le Susu ma le Fa’a’autama. O nei su’esu’ega e faia e aunoa ma se totogi, ma ua tima’ia tina ina ia auai mai mo lea tautua ma le auaunaga sili ona alolofa ia te outou, ia vave iloa Kanesa ma ia fa’aumatia le kanesa. O le itula e 4 se’ia o’o i le 7:30 i le afiafi o aso Faraile e fa’atino ai e tama’ita’i foma’i ia su’esu’ega taua mo so’o se tina ma tama’ita’i.
O le aufaigaluega atoa mo falema’i fa’aitumalo nei e tolu ua aofia ai le to’a onosefulu o ali’i foma’i, tausima’i ma fa’atonu o itu ‘ese’ese o le galuega. O le tama’ita’i ua avea ma Pule o le Community Health Center o Ofeira Nu’usolia, Pule o le Ofisa o le tama’ita’i o Silika Young, ma le susuga Pago Vagaia ua avea ma Pule o le nofoaga i Tafuna. E to’atolu foma’i ua i ai fa’atasi ai ma le aufaigaluega totofi i ona matata eseese e tautuaina le lautele e to’a 60 atoa lava!
Ua afua ona faia lenei vaiaso fa’apitoa, ina ia malamalama tagata uma i auaunaga e mafai ona tautuaina ai i latou mai nei falema’i fa’aitumalo, ma ua fa’ailoa fo’i, e tatou te fa’atauaina ai le latou fo’i matafaioi mo le mamalu lautele o le atunu’u. Fa’afetai tautua, fa’afetai galulue!


text:
Op-Ed: O SE TERITORI E LĒMAOPOOPO MA E LĒO FAITAUINA: O FEA O IAI LE FINAGALO O AMERIKA SAMOA?
Ou te fa’afetaia saunoaga talu ai nei a le afioga iā Kovana Togiola Tulafono, ae tainane fo’i se finagalo fa’aali o le afioga i le Palemia o le Malo Tuto’atasi o Samoa iā Tuilaepa Sailele, e uiga i le tūlaga o le faigā mālo o lo’o iai nei Amerika Samoa. O lenei matāupu o se matāupu ma’ale’ale tele, ma ua loa tausaga o ta’oto pea i lona tulaga na sau ai mai le amataga e o’o mai nei lava.
O le fa’agaoioina o lenei mataupu, e tāua tele le iai o le fa’autaga loloto ma le tōfā mamao, e iloilo mālie ai ma le fa’aeteete se lumana’i mau-mau-tutu o le faiga malo a Tutuila ma Manu’a. Ua tolu nei Fono Fa’avae, tolu fo’i Komisi mo le Iloiloina o le tulaga tau Faigā Mālo na feagai ma Amerika Samoa. Ae talu ai ona o ni mafuaaga e matuā lē manino lelei, e le’i mau a’a lava i finagalo o le atunu’u le fesili ‘autū, pe o fea o le a fai iai le faigā mālo a Tutuila ma Manu’a.
E tasi se vaega ‘atoa o la’u tusi o le “Fa’afoeina o le Lumana’i” (Navigating the Future), na au’ili’ili ai le iloiloina o le tatou feso’ota’iga ma le Iunaite Setete. Ma e pei lava ona ou tā’ua i lea taimi, e tatau lava ona tatou taga’i toto’a, pe o tulaga lelei ma talafeagai pea mo tatou se faigā mālo fa’a-teritori e lē māopoopo ma le lē faitaulia. Ia te a’u a ia, ou te matuā lē lagolagoina lava le tulaga o lo’o iai nei le tatou faigā mālo. O le itu e sili ona ou popole iai, o le a’afia lea o fa’amoemoega o le lumana’i fai mai o le tatou teritori, i malosi’aga ma fete’ena’iga mai fafo e iai vā fa’atagata soifua, faigā upu fai o mālo, fa’apea mana’oga tau tupe ma tamao’aiga, ma o le a lē maua ai e tatou tagata le agaga moni ma se ‘autu tonu e fa’asino iai le tatou aga’i atu i le lumana’i.
Na iai le fa’aeteetega i le amataga, ae maise ai se suiga e vave fai, ona o le talitonuga fa’a-le- atunu’u: “Aua le gagaua le laau a o mata.”Ae o lenei ua 112 nei tausaga talu ona iai pea Amerika Samoa i le tulaga lenei i le la vā feso’ota’i tau faigā mālo ma le Iunaite Setete, ou te talitonu ua o’o i le taimi ua talafeagai tonu lava ma se suiga o se isi tulaga tau faigā mālo e fa’ama’ite mai e o tatou lava ta’ita’i, ae lagolago ‘atoa e o tatou tagata. E tāua tele le tatou ‘āmata tapena loa nei suiga, meanū e le’i suia fa’amalosi mai e ni tūleigā mai fafo.
E tusa ai ma tala fa’asolopito, ina ua vaevaeina e mālo tetele e tolu – Peretania, Siāmani ma le Iunaite Setete – le atu Samoa i le māliliega sa faia i Uosigitone i le 1899 – sa lē gata i le fa’atūina o ni faigā mālo fou na vaelua ai le atunu’u, ae na toe vaevae fo’i i ni tuā’oi na tā’ape’ape ai itumalo ma fa’atasiga māsani fa’aatumotu. Na i’u ane ua vaeluaina motu o le atu Samoa i ni vāega tū valavala e lua, e tofu lava le vaega ma lana faigā mālo, e ‘ese mamao a le tasi mai i le isi. Na i’u ina avea Samoa i Sisifo ma teritori tausi a Mālo Aufa’atasi, i lalo o le puipuiga a Niu Sila, ma o le 1962 na avea ai Samoa i Sisifo ma ulua’i atu motu na ‘ausia le tulaga o le tuto’atasi i atu motu uma o le Pasefika.
O lea ua fa’ato’a uma atu nei lava le fa’amanatuina o le 50 tausaga o le tuto’atasi a Samoa, ma ou te toe momoli le fa’amālō ma le fa’amanuia i ta’ita’i ma tagata nu’u o Samoa ona o le aulia mai o lenei pine fa’amau tāua ma le āloa’ia i la’asaga o le latou faigā mālo.
Ae o le feso’ota’iga a Amerika Samoa ma le Iunaite Setete, e fa’avae tasi lava i ni maliliega se lua sa sainia ma mālilie iai ta’ita’i o Tutuila ma Aunu’u i le 1900, ma le Afioga i le Tui Manu’a fa’apea Fa’atui i le 1904. E tāua le manatua pea, fa’ato’ā talia ma āloa’ia e le Konekeresi a le Iunaite Setete nei māliliega e lua i le tausaga e 1929!
Talu ai ona o le tū fa’asasa o Amerika Samoa o ia o le teritori e lē maopoopo ma e lē faitauina, o le fa’afitauli o lo’o feagai nei ma i tatou, o le fa’ata’amilomilo lea o le sa’ilia o ni tali e tau fofō ai fa’afitauli mai le Fa’avae o le Iunaite Setete po’o fa’afitauli mai maliliega nei e lua. O le tele o fa’ai’uga a le Fa’amasinoga Maualuga a le teritori i le fa’asolo mai o tausaga i mataupu e fītoi tonu i āiā tatau a tagata lotoifale ma tagata sitiseni o le Iunaite Setete o lo’o aumau i Amerika Samoa, na fa’alagolago malosi lava i le Fa’avae o le Iunaite Setete ma fa’ai’uga a le Fa’amasinoga Maualuga a le Iunaite Setete, e fofō ai ia fa’afītauli. O lenei la faiga ua tū ai le mataupu tau ‘ele’ele ma fanua i Amerika Samoa fa’apea isi tulaga fa’aleaganu’u, i se tulaga fa’aletonu ma le ma’ale’ale. E iai vaega o le Fa’avae o le Iunaite Setete e pei o Le Auala e Fa’agasolo ai le Faiga o Mea (Due Process) ma le Puipuiga Tutusa (Equal Protection), a fai ae fa’aaoga i Amerika Samoa, o le a ono fete’ena’i ma aga fa’avae o le tatou fa’asamoa. O le fa’aaogaina o nei aiaiga o le fa’avae i Amerika Samoa ou te talitonu o le a fa’asolo ai ina lepetia ma mou atu ai le iloga o i tatou o Samoa, fa’apea le soifuaga masani na tatou ola mai ai.
I le fesili pe avea tagata o Amerika Samoa ma sitiseni o le Iunaite Setete, ou te talitonu o le fesili lea e tatau ona pa’u sa’o lava i le vā o tagata o Amerika Samoa ma le Konekeresi a le Iunaite Setete, e fai e lā’ua le fa’ai’uga, ‘ae lē faia i le fa’aliliuina o le tulafono a le Malo Tele po’o le Fa’avae o le Iunaite Setete. O le māfua’aga tonu lava lea ou te matua’i tete’e ai i le tagi lea ua fa’aulu nei e le vaega a le Constitutional Accountability Center (CAC). O se fa’ata’ita’iga manino lenei o le ono fa’aofi mai o le fa’ai’uga “fa’a-le-tulafono” a le fa’amasinoga fa’afeterale, ma o le saini o le peni a le fa’amasino e ono avea ai uma Nasionale a le Iuneite Setete o lo’o papa ‘a’ao ma nonofo i Amerika Samoa ma sitiseni o le Iunaite Setete, e aunoa ma ni tulafono mālilie fa’atasi na pasia e le Konekeresi, e tu’uina atu ai le tūlaga sitiseni a le Iunaite Setete i Nasionale uma o lo’o i Amerika Samoa. E nā o tagata lava o Amerika Samoa i lalo o le pule’aga a le Iunaite Setete o lo’o fa’avasegaina o Nasionale a le Iunaite Setete. Ma, i lalo o le faitauga o tulafono fa’afeterale, o sē ua avea ma Nasionale a le Iunaite Setete, o se tagata lea ua “tumau lona fa’amaoni atoatoa” i le Iunaite Setete, ae lē o ia o se sitiseni o le Iunaite Setete, e lē o ia fo’i o se tagata mai fafo.
O le itu e fa’anoanoa ai, o le fa’aaoga lea o Amerika Samoa e le CAC i lana tagi ua fa’aulu nei, e fa’amāunu ai se fa’afinauga fa’aletulafono e suia ai le fa’ai’uga ua uma ona fai a le Fa’amasinoga Maualuga a le Iunaite Setete (e pei o le Downes vs Bidwell) i isi atu motu – ae maise ai Puerto Rico.
O le itu e sili ona leaga, e le’i talosagaina lava e o tatou tagata se fesoasoani mai fa’amasinoga fa’afeterale i le mataupu lenei, ae o lenei ua te’i lava ua foa ai fua Foaga e le’i fai misa. Ia ma le isi itu, e lē o logoina le Konekeresi i se alagātatau e pāsia ai se tulafono e fa’atagaina ai le tulaga sitiseni a le Iunaite Setete i tagata o Amerika Samoa, ona o le mafua’aga faigofie lava, e le’i faia se filifiliga a Samoa pe finagalo e fai ma sitiseni i latou pe leai.
E tatau ona tatou toe āsia a tatou feagaiga ma le Iunaite Setete e tusa ma le tatou faigā mālo E tāua tele lea itu mo le atina’e o le tulaga tau faigā mālo ae maise ai le puipuia o le tatou aganu’u. Ae o le tulaga lea e tatou te iai nei i le tatou faigā mālo, ua pei i tatou o se va’a ua tafea i le au ua leai se foeuli po’o se tapasā, tulou o le ‘upu e tō ia te a’u.
Ou te manatu e tatau ona tatou tulitulia se māliliega feutaga’i ma le Iunaite Setete, ma lalaga ai se feso’ota’iga e manuia uma ai itu e lua. O se māliliega feutaga’i fa’apenei e tatau lava ona sainia e le Peresetene, ona tu’uina lea i le Konekeresi mo le fa’atagana fa’ai’u. E ono tele ni tausaga o le a tapenaina ai lenei fa’amoemoe ma le Iunaite Setete, ae e tāua tele le ‘āmata nei loa.
Ou te manatu e tatau muamua i ta’ita’i o Tutuila, Aunu’u, Manu’a ma Olohega ona tāloina se “feiloa’iga fa’aleatunu’u” e fa’atalanoa ma filifili ai se ituaiga faigā mālo a Amerika Samoa ma le Iunaite Setete. E foliga mai e iai se ‘ese’esega o le fa’auigaina o upu ma gagana i le taimi na ōsia ai le sainiga ‘a’ao a ta’ita’i o le atunu’u ma sui o le Iunaite Setete. I le taofi lea na iai o tatou tua’ā, o le sainiga ‘a’ao ma le Iunaite Setete o se “osigā feagaiga” ua mālilie iai itu e lua. Ae o upu Peretania na fa’aaogaina e o’o mai lava i le asō, o le “Deed of Cession,” o lona uiga: o le tu’uina atu lea o se mea totino e aunoa ma se finagalo pe o se loto iai. Talu ai ona o lea itu, e mapu’e ane ai pea se fesili, pe na tuto’atasi ma pulea lava e nei atu motu i latou lava ae ua fa’ato’ilaoina i le taimi na saunia ai ma sainia ai nei fa’amaumauga e o latou ta’ita’i fa’aleatunu’u.
O lona lua, e matuā tatau lava ia Tutuila, Aunu’u ma Manu’a ona tutū ma fusia fa’atasi i se mau ma se agaga fa’afaigā mālo e tasi. E lē toe mafai ona tatou fa’aauau pea le tatou faigā mālo i le tūlaga e pei ona iai nei, i ni feagaiga tū ma’oti toe ‘ese’ese e lua. E pei lava ona ou fa’ailoa atu i le tele o tausaga talu ai, e leai se so’otaga fa’afaigā mālo o iai nei i le vā o Tutuila/Aunu’u ma Manu’a i le iai pea o feagaiga nei e lua, lea o lo’o aloa’ia pea i le va’aiga a tulafono fa’a-vā-o-mālo.
I le ma lona tolu, ia iai se mana’oga alagatatau e fau ai se fa’amaumauga o fa’amatalaga fa’avae e fa’amamafaina ai o tatou manatu ma o tatou mana’oga, e filifilia ai le toe teuteu o feagaiga nei e lua, po’o le toe fafauina o se talosaga mo se isi feagaiga po’o se maliliega fou. O aiaiga o se feagaiga fa’apenei e tatau ona fa’ama’oti ai le tulaga feso’ota’i o le faigā mālo fa’ateritori ma le Iunaite Setete. Ma e tele ituaiga so’otaga ma le Iunaite Setete e mafai ona filifili i ai:
o se “māliliega” feso’ota’i ma le Iunaite Setete e pei o na iai i le Taupulega a Atu Motu o Mariana i Mātu;
o se tulaga “fa’a-asosi sa’oloto” e pei o le faiga malo a Setete Fa’afeterala a le Maikoronisia, Palau ma le Atu Malesala;
se tulaga “fa’ataupulega” ma le Iunaite Setete pei o Puerto Rico;
o se “matafaioi puipui” a le Konekeresi a le Iunaite Setete e pei ona iai tagata Initia Amerika ma tagata Alaska;
po’o le tumau pea i le tulaga o lo’o iai nei, o se teritori e lē maopoopo ma e lē o faitaulia.
O le mea moni, o le tatou taliga tuli i fa’afitauli o lo’o iai nei i le tatou faigā mālo o le a matua a’afia ma afaina ai a tatou tū ma agaifanua i aso o i luma. E lē mafai ona tatou u’u mau le Iunaite Setete ma le fa’amaoni i le tasi lima, ae tatou tete’e i le isi lima le taliaina o le malosi ato’atoa o tulafono a le Malo Tele fa’apea ma a’afiaga o aiaiga ‘autu o le Fa’avae a le Iunaite Setete e lē talafeagai ma le tatou fa’asāmoa.
(This Op-Ed ran in English in Samoa News, May 18, 2012)


text:
FA’ALAUILOA ATA TIFAGA O LE “SILAMANINO” I SAMOA
O se tasi o matati’a na ausia e Samoa i le taimi sa faamanatu ai lana Iupeli Auro i le lua vaiaso talu ai, o le faalauiloaina ai lea o se tasi o ata tifaga e autu i tagata Samoa, ma faaaogaina ai foi lana gagana, lea ua faaautu o le “SILAMANINO.”
O le tamaitai o Eliza Su’a na tuufaatasia lenei ata tifaga, lea o loo avea ai le tamaitai sa avea ma Lalelei o Samoa i tausaga ua te’a ia Verona Parker ma autu i ai gaioiga uma o lenei ata tifaga.
Na taua e Su’a, o le ata lenei na tuufaatasia faapitoa lava mo le faamanatuina o le 50 tausaga o le fu’a a Samoa, ma o se ata foi o loo faailoa atu ai le soifuaga faa Samoa e pei ona i ai le upu “Sila”, atoa ai ma tu ma agaifanua a le atunuu.
Na faafetaia e Su’a le atunuu ona o le latou lagolago aemaise ai o le taitaiga a le Atua ua mafai ai ona taunuu ma le manuia lenei faamoemoe.
“O se mea sili lava, ua ou iloa nei e lo’u tagata fa’atauva’a, e matua tetele loto o i latou na matou tausoaina galuega fa’atino ia to’ai taunu’u i lenei taunu’uga lelei lea galuega. Ua tasi le loto ma le fa’amoemoe, ma ua mafai ai ona tu’ufa’atasia se poloketi e aoga mo tagata uma i le taimi nei, ae a fo’i le lumana’i.”
O lenei ata, o lo ua mae’a maimoaina e le afioga le Kovana Sili o Amerika Samoa, Togiola Tulafono ma le faletua Maryanne Tulafono, le afioga le Palemia Tuilaepa ma Gillian Malielegaoi ma le anoanoa’i o e uma na mafai ona ofi i lea nofoaga sa tatalaina aloa’ia ai fa’atauga o le ata, ma ua fa’ato’a maimoaina ai lona tu’ufa’atasiga o lea fo’i galuega tele i tomai tau fai ata tifaga.
I se saunoaga fa’amalosi’au a le Palemia sa ia fa’apea ai, “O le isi lea tomai ua ou matua naunau e fa’aa’e i o tatou tagata ua agava’a ai, ina ia matua tauina le taua ia manumalo, ma ia saga sili atu le lelei ma le maoa’e o nisi taumafaiga e mafai ona fofoa mai ai puna’oa mo i latou o lo’o fa’a’au’upegaina mo nei tomai, ae maise le atunu’u ua outou alofagia ma tatou o nonofo ai.”
“Teine o le Vine’ula” - Lipine Pese o le 50 Tausaga o Samoa
O le lipine fou ua tatalaina fo’i e fa’amau fa’ailoga ai le Iupeli Auro o Samoa, na fa’afao i ai a’ao ae maise o si’ufofoga malie o “Teine o le Vineula” mai le afio’aga o Apia. O tama’ita’i lava nei o le taulaga, o i latou nei sa mua’i fa’ailo e avea ma taulaga o Samoa, ma ua le ‘alo ai fo’i so latou fanoga, e fia fa’amauina le Iupeli o Samoa.
O lea lipine ua fa’ailoa mai e 10 pese aulelei ma atoatoa ona tu’ufa’atasia i ai siufofoga malie o tama’ita’i matutua ae maise o tama’ita’i talavou o lea aufaipese. O le sui sili ona matua o le aufaipese lea, ma o ia fo’i o lo’o va’ava’aia toto’a le tapenaga atoa o Atelina Tuiletufuga Hunkin - Mamae.
O pese uma ua tu’ufa’atasia i lenei Lipine o pese fa’amanatu ia i le atunu’u o le latou savaliga uma ua atoa nei le 50 tausaga. E ao lava ina pepese ai augatupulaga o fai a’e ma ia latou manatua e le’i faigofie le tele o ia tausaga i le soifua o latou tua’a.
E to’a 14 totino o le aufaipese a “Teine o le Vineula” ma ua aofia ai: Togialelei Taloapatina Tuiletufuga- Silva, Atelina Tuiletufuga Hinkin- Mamae, Hinemoa La’avasa, Maria Lesatele, Fuapepe Tuiletufuga, salauimatagi Tuiletufuga- Tavita, Siniva Tavita, Fa’asegi Manuaigaalii, Helena Ainu’u, Haleyquin La’avasa, Aitu Tavita, Jaycina Silva, Tyler Hunkin- Laumua ma Michael- George Taualai Silva. O le ali’i pito i itiiti o lenei aufaipese e na’o le 3 ona tausaga.
O lo ua i ai le fa’anaunauga o lenei galuega, ia i ai le fanau e toe aulia le isi 25 tausaga o le a fa’aopoopo o Samoa ma le isi fo’i 50 tausaga o fa’aopoopo mai o le savaliga uma a Samoa Tuto’atasi, ia so’o ai le fau ma le fau i le fa’amoemoe o pesega fa’amaumau a le “Teine o le Vineula mai Apia.”
saunia: Leua Aiono Frost


text:
Mataupu 4
Ua papatiso e Alema le afe ma afe o tagata liliu mai—Ua ulu mai le amioletonu i le Ekalesia, ma ua taofia ai le alualu i luma o le Ekalesia—Ua tofia Nifaea e avea ma faamasino sili—O Alema, o ia o le faitaulaga sili, ua tuuina atu o ia lava i le auaunaga. E tusa o le 86–83 T.L.M.
1 O lenei sa oo i le lona ono o tausaga o le nofoaiga a faamasino i le nuu o Nifae, sa lē i ai ni finauga po o ni taua i le anuu o Saraʼemila.
2 Peitai sa puapuagatia le nuu, ioe, puapuagatia tele lava i le atoesea o o latou uso, ma le toesea foi o a latou lafu ma fagaga, ma le faatamaia foi o a latou faatoaga saito, ia na soli i lalo e vae ma lepeti e sa Lamanā.
3 Ma sa tetele naua o latou puapuagatia sa i ai i tagata taitoatasi se pogai na faanoanoa ai; ma sa latou talitonu o ia mea o faamasinoga ia a le Atua ua auina mai i o latou luga ona o lo latou amioleaga ma a latou mea inosia; o lea na fagua ai i latou i le manatuaina o lo latou tiute.
4 Ma sa amata ona latou faatu atoatoa atili le ekalesia; ioe, ma e toatele sa apapatisoina i vai o Saitonu ma faaauai i le ekalesia a le Atua; ioe, sa papatisoina i latou i le lima o Alema, o lē na faapaia o le efaitaulaga sili i luga o tagata o le ekalesia, e le lima o lona tamā o Alema.
5 Ma sa oo i le lona fitu o tausaga o le nofoaiga a faamasino, sa i ai e tusa o le tolu afe lima selau agaga sa faatasi atu i latou lava i le aekalesia a le Atua ma papatisoina. Ma sa faapea ona iu o le lona fitu o tausaga o le nofoaiga a faamasino i le nuu o Nifae, ma sa i ai le filemu faaauau pea i lena taimi atoa.
6 Ma sa oo i le lona valu o tausaga o le nofoaiga a faamasino, sa amata ona faasolo faamaualuluga tagata o le ekalesia, ona o lo latou amauoa tele, ma a latou esilika lelei, ma a latou ie lino miloa lelei, ma ona o le tele o a latou lafu ma fagaga, ma a latou auro ma a latou ario, ma ituaiga uma o mea taua eseese, ia sa latou maua e ala i lo latou toaaga; ma o nei mea uma sa faafefeteina ai i latou i le faamaualuluga o o latou mata, ona sa amata ona latou ofu o ofu taugata tele.
7 O lenei sa avea lenei mea ma pogai o le puapuaga tele o Alema, ioe, ma le toatele o tagata o e na afaauu e Alema e avea ma aoao, ma faitaulaga, ma toeaina i luga o le ekalesia; ioe, o le toatele o i latou sa faanoanoa tele i le amioleaga sa latou vaai ua amata ona i ai i totonu o o latou tagata.
8 Ona sa latou iloa ma vaai atu ma le faanoanoa tele i le amata ona fefete i luga o tagata o le ekalesia i le afaamaualuluga o o latou mata, ma tuu atu o latou loto i luga o oa ma luga o mea lē aoga o le lalolagi, sa amata ai ona latou inoino, o le tasi i le tasi, ma amata ona latou sauaina ai i latou o e sa elē talitonu e tusa ma o latou lava loto ma filifiliga.
9 Ma sa faapea, i le lona valu o tausaga o le nofoaiga a faamasino, ona amata ona i ai o afinauga tetele i totonu o tagata o le ekalesia; ioe, sa i ai elosilosivalega, ma finauga, ma le lotoleaga, ma sauaga, ma le faamaualuga, sa sili atu i le faamaualuluga o i latou o e sa lē auai i le ekalesia a le Atua.
10 Ma sa faapea ona iu o le lona valu o tausaga o le nofoaiga a faamasino; ma o le amioleaga o le ekalesia, sa avea o se maa tuʼia tele ia te i latou o e sa lē auai i le ekalesia; ma sa faapea ona amata ona vaivai o le ekalesia i lona alualu i luma.
11 Ma sa oo i le amataga o le lona iva o tausaga, sa vaaia ai e Alema le amioleaga o le ekalesia, ma sa ia vaai atu foi ua amata ona taitai atu e afaataitaiga a tagata o le ekalesia, i latou o e sa lē talitonu, mai sia fasi amioletonu i sia fasi amioletonu, ma faapea ona aumai ai o le faafanoga o le nuu.
12 Ioe, sa ia vaaia le lē tutusa tele i totonu o tagata, o ni isi ua latou faafefete aʼe i latou lava i lo latou faamaualuluga, ua inoino i isi, ua fuli atu o latou tua i e ua alē tagolima ma e ua lē lavalavā, ma i latou o e ua efia aai, ma i latou o e ua fia feinu, ma i latou o e ua mamai ma puapuagatia.
13 O lenei sa avea lenei mea ma pogai o auega i totonu o le nuu, aʼo isi sa latou faalotomaualalaloina i latou lava, i le fesoasoani atu lea ia te i latou o e na manaomia la latou fesoasoani, e pei o le afaasoa atu o a latou mea i e ua matitiva ma e ua lē tagolima, ma fafaga i e sa fia aai, ma mafatia i ituaiga o epuapuaga uma, imo Keriso, o lē o le a afio mai e tusa ma le agaga o valoaga;
14 Ma tulimatai i luma i lena aso, ma faapea ona afaatumauina ai le faamagaloina o a latou agasala; ua faatumuina i le eolioli tele ona o le toetutū mai o e ua oti, e tusa ma le finagalo ma le mana ma le laveaiga a Iesu Keriso mai fusi o le oti.
15 Ma o lenei sa oo ina ua vaai atu Alema i puapuaga o soo lotomaualalalo o le Atua, ma sauaga sa faafaulalai i o latou luga e le vaega na totoe o ona tagata, ma vaai i mea uma sa latou ale tutusa ai, sa amata ona faanoanoa tele o ia; e ui i lea sa lē tuulafoaiina o ia e le Agaga o le Alii.
16 Ma sa ia filifilia se tagata poto sa i ai i totonu o toeaina o le ekalesia, ma tuu atu ia te ia le pule e tusa ma le aleo o le nuu, ina ia mafai e ia ona maua o le pule e fai ai etulafono e tusa ma tulafono na tuuina mai, ma faamalolosi ia tulafono e tusa ma amioleaga ma solitulafono a tagata.
17 O lenei o le igoa o lenei tagata o Nifaea, ma sa tofia o ia e avea ma afaamasino sili; ma sa nofo o ia i le nofoa-faamasino e faamasino ma pulea le nuu.
18 O lenei sa lē tuuina atu e Alema ia te ia le tofiga o le avea ma faitaulaga sili i le ekalesia, ae sa ia taofi pea le tofiga o le faitaulaga sili ia te ia lava; ae sa ia tuuina atu le nofoa-faamasino ia Nifaea.
19 Ma sa ia faia lenei mea ina ia mafai e aia lava ona alu atu i totonu o ona tagata, po o tagata o Nifae, ina ia mafai ona ia talai atu le eafioga a le Atua ia te i latou, e iuunai ai i latou, ia latou omanatua lo latou tiute, ma ina ia mafai ona ia toso i lalo, e ala i le afioga a le Atua, le faamaualuga uma ma le pepelo ma finauga uma sa i ai i totonu o lona nuu, i le vaai atu ua leai se auala e mafai ai ona ia toe aumai o i latou, vagana ai le faamamafa malosi atu, e ala atu i le umolimau manino e faasaga ia te i latou.
20 Ma sa faapea i le amataga o le lona iva o tausaga o le nofoaiga a faamasino i le nuu o Nifae, ona tuuina atu e Alema o le nofoa-faamasino ia aNifaea, ma tuu atu atoatoa o ia lava i le eperisitua maualuga o le faatulagaga paia a le Atua, i le molimau o le afioga, e tusa ai ma le agaga o faaaliga ma valoaga.


text:
Avea le nofoaga tuai VA fai ma Ofisa autu ASRU
O le vaiaso na te’a nei na tatala aloaia ai le ofisa fou a le Iuni Lakapi a Amerika Samoa (ASRU) i le nofoaga tuai sa i ai le Asosi o Fitafita Tuai a Amerika Samoa (ASVA).
O le fonotaga a le ASRU i le Aso Faraile na te’a nei na faailoa aloai mai ai e le alii kovana lea tulaga, ae o le Aso To’ona’i na mafai ona tatala aloa’ia ai lea nofoaga, i se tauvaga tausala aua se sailiga tupe a le Iuni.
O le fonotaga i le vaiaso na te’a nei na faatasi ai le afioga i le peresetene o Faalapotopotoga o Taaloga Lakapi a le Pasefika (FORU), o ia foi lea o le sui o Samoa i Faalapotopotoga o Taaloga Lakapi a le Lalolagi (IRB), ia Lefau Tauiliili Harry Schuster, mo le faaooina mai o nisi o fautuaga ma faagaioiga, aua le agai i luma o le lakapi i Amerika Samoa.
O le tele o mataupu o le fonotaga, o le tuuina atu o fautuaga mo tapenaga a le Iuni, ina ia mulimulitai i tulafono a le IRB, ave le faamuamua i le atina’eina o le lakapi ma ia avea le taaloga lakapi o se mea e moni i manatu o tagata uma, ae aua nei avea o se taaloga e faapasi ai le taimi i le faaiuga o le vaiaso, ma faaiu ai i inugapia ma BBQ.
FA’AMALOSIA TULAFONO IRB
Na fautuaina e Lefau ia le ASRU ina ia tausisi ma mulimulita’i i tulafono ua faatula’i mai e le IRB, ina ia mautinoa e sologa lelei le faatinoina o a latou gauega, a’o fa’anofova’ava’aia ai i lalo o le IRB mo le lua tausaga.
Ina ua talia e le IRB le talosaga a Amerika Samoa e avea ma totino tumau, sa tuuina mai ai ma le tuutuuga, o le a nofovaavaaia Amerika Samoa mo le lua tausaga, aua le mata’ituina o ana galuega ma polokalama, pe o gatasi ma manaoga ma tulafono a le IRB.
Na saunoa Lefau, o faiga masani lava ia a le IRB i soo se Iuni fou e ofi atu i totonu, ona o tulaga sa maitauina i taimi ua te’a i nisi o Iuni, o le taimi lava e talia ai e avea ma totino tumau, e le toe manatu mamafa i le faatinoina o a latou tiute tauave.
“O isi Iuni e i ai Asia ma Aferika i taimi ua te’a, e maua loa le avanoa e avea ai ma totino a le IRB, ona nofonofo loa lea ua le faia ni taamilosaga, ae na o le taua’imisa lava ma fela’ua’i solo pulega ma taitai, ae le o le mea lena na mafua ai ona talia i latou e le IRB, na talia ina ia atia’e le taaloga lakapi,” o le saunoaga lea a Lefau.
SAILIGATUPE MA TULAFONO
Ua fautuaina e le alii kovana le Loia Sili ina ia taga’i toto’a i tulafono e aofia ai auala e faia ai sailigatupe, ina ia mautinoa o lo o mulimulita’i gaioiga uma nei i tulafono a le malo.
Saunoa Togiola i le taimi na talanoaina ai le mataupu e uiga i sailiga tupe a le Iuni, e tele auala e mafai ai ona faia sailiga tupe, e pei o bingo ma pepa valuvalu ia e faaaoga e isi faalapotopotoga, peitai o le atugaluga, ia faia mea uma e tusa ma ala o le tulafono.
MAEA ONA TOFIA FAIAOGA MO AU FILI E LUA
Ua maea nei ona tofia e le Iuni, faiaoga mo ‘au fili e lua a le atunuu, lea ua faamoemoe e tauva i taamilosaga a le IRB i le Pasefika ia Aokuso ma Novema o le tausaga nei.
O le ‘au fili ta’ito’a 7 lea ua faamoemoe e tausinio i le taamilosga taito’a 7 e faia i Ausetalia ia Aokuso ua filifilia i ai le susuga a Setefano Fata e avea ma faiaoga, ae o Eddie Manuma le taitai malaga.
Mo le ’au e i lalo o le 19 tausaga le matutua, ua filifilia i ai le susuga ia Jerry Chang e avea ma faiaoga, ae o Vui Alesana Tagaloa ua filifilia e avea ma taitai malaga.
Na taua e le Failautusi a le Iuni lakapi ia Falefata Moli Lemana, o i latou ia ua tofia e galulue i tofiga nei, sa filifilia faapitoa i se fonotaga a le Iuni lakapi sa faia, ma tuuina atu ai e faamaonia mai e le taitaifono ia Togiola.
O le ulua’i taamilosaga a le Oceania lea na faatasi atu i ai le Talavalu, sa maua ai e Amerika Samoa le tulaga 6 mai ‘au e 10 sa tausinio.